
			1. luku

			Heinäkuu 1934

			Kello tikitti unettavasti. Olin ainoa odottaja tässä virikkeettömän valkoisessa huoneessa, jonka kalustus koostui muutamasta ruskeasta penkistä. Pyörittelin ajankulukseni hopeaketjussa riippuvaa vanhaa kolikkoa. Darren oli antanut sen minulle lahjaksi ensi kertaa tapaillessamme. Metallia hypistellessäni mietin saarta, joka oli kerran ollut merirosvokapteenin maata. Se sai minut kaipaamaan merituulen tuoksua ja lokkien kirkunaa.

			Olin nyt kuitenkin sairaalassa, jossa haisi ainoastaan desinfiointiaine, eikä korviini kantautunut muuta kuin etäisiä askelia ja satunnaisia oven kolahduksia.

			Annoin katseeni kiertää odotushuonetta.

			Ikkunan viereisellä penkillä lojuva sanomalehti oli eiliseltä. Olin jo lukenut sen, sillä Darren oli tilannut lehden meille kotiin. Yhdellä seinällä riippui pieni taulu, jossa oli kuvattuna purjevene. Olin katsellut sitä viime aikoina niin paljon, että tunsin jokaisen siveltimenvedon jo ulkoa.

			Lopulta käänsin katseeni ikkunaan. Sadekuuro oli huuhtonut laseihin kertyneen pölyn tummiksi juoviksi. Niiden takana aurinko yritti parhaillaan murtautua harmaan pilvimuurin läpi.

			Ikkunasta aukeava maisema ei ollut kaunein mahdollinen. Vastapäinen kerrostalo näytti karulta, ja maali oli alkanut rapista sen julkisivusta näkyvästi. Palotikkaat, joita täällä oli asennettu lähes kaikkiin korkeampiin rakennuksiin, olivat ruosteessa.

			Näkymää katsellessani mietin Hôpital Lariboisièren kukkivaa puutarhaa. Henny oli ollut tukenani Pariisissa, kun olin itse maannut sairaalassa. 

			En olisi unissanikaan uskonut, että asetelma kääntyisi eräänä päivänä päinvastaiseksi. Henny oli aina ollut meistä kahdesta vahvempi, sopeutunut kaikkiin tilanteisiin. Pariisissakin hän oli pärjännyt heti, löytänyt poikaystävän ja edennyt urallaan; itse olin ollut köyhä kirkonrotta ja saanut olla iloinen siitä, että minulla oli tukenani edes yksi ystävä.

			Henny oli romahtanut Darrenin eteiseen ja maannut jo lähes kaksi viikkoa sairaalassa, köyhänä ja sairaana, kaukana kotimaasta.

			Kuinka helposti olisin itse voinut päätyä samaan jamaan silloin kun isä oli heittänyt minut pihalle. Jos Henny ei olisi ottanut minua luokseen asumaan Berliinissä, olisin todennäköisesti kuollut kurjissa olosuhteissa. Nyt oli minun vuoroni auttaa häntä.

			”Miss Krohn?” joku puhutteli minua, ja palasin maanpinnalle. Matala, rauhoittava ääni oli juuri sitä lajia, joka sai potilaan pelot hälvenemään.

			Käännyin hitaasti katsomaan oviaukkoon ilmestynyttä valkopukuista hahmoa. ”Niin, tohtori?” Mies oli maininnut minulle nimensä ensi kertaa tavatessamme, mutten muistanut sitä enää. 

			”Ystävänne on hereillä. Halutessanne voitte nyt mennä hänen luokseen”, mies sanoi.

			”Paljon kiitoksia.”

			Nousin ja nappasin käsilaukun mukaani. Sininen jakkupukuni ja yhteensopivat avokkaat saivat minut näyttämään liikenaiselta. Olin pannut merkille, että sairaalan väki kohteli minua huomaavaisemmin, kun olin pukeutunut muodollisesti.

			Lähdin seuraamaan lääkäriä pois odotushuoneesta.

			Higgins, muistin samalla kun astuimme osaston ovesta sisään. Edelläni kulkeva mies oli tohtori Higgins. Hän oli jatkanut tohtori Millerin työtä ja vastannut Hennyn hoidosta alkuviikosta lähtien. Lääkärin tummanvaalea hiuspehko oli tuuhea ja huoliteltu, mutta sinisten silmien alla erottuvat tummat silmäpussit kertoivat työn vaatimasta verosta: pitkistä sairaalavuoteiden vierellä vietetyistä vuoroista sekä potilaiden ja omaisten epätoivon kohtaamisesta.

			Pysähdyimme Hennyn huoneen oven eteen. Henny oli saanut onnekkaasti kahden hengen huoneen, jollaiset oli oikeastaan tarkoitettu paremmassa asemassa oleville potilaille. Hänen sairautensa vaati kuitenkin tiettyä eristystä, minkä lisäksi suuremmissa saleissa ei meinannut olla vapaita paikkoja.

			”Teitä ilahduttaa varmasti kuulla, että ystävänne tila on kohentunut entisestään”, tohtori Higgins ilmoitti. ”Keuhkokuume näyttäisi kaikeksi onneksi helpottavan. Oopiumriippuvuudesta on edelleen huolta, emmekä voi antaa hänelle lääkeopiaatteja, koska vaarana olisi hengityksen pysähtyminen. Hänellä on siksi vieroitusoireina ajoittaisia pelkotiloja ja voimakkaita hikoilukohtauksia.”

			Tuijotin lääkäriä. ”Miten hoitoa jatketaan?” kysyin. ”Hänenhän pitäisi päästä aineesta kokonaan eroon, eikö niin?”

			”Niin pitää.” Lääkärin otsalle oli ilmaantunut huoliryppy. Hän näytti käyvän jonkinlaista sisäistä kamppailua ja vastasi sitten: ”Se ei tule olemaan helppoa. Opiaatit vaikuttavat aivoihin. Hän saattaa joutua kärsimään peloista, harhakuvitelmista ja masennuksesta. Annamme hänelle nyt rauhoittavaa ainetta, joka hillitsee oireita jossakin määrin. Vieroitus on ehdottomasti tehtävä lääkärin valvonnassa, mieluiten hoitolaitoksessa. Riippuvuuksista kärsiville on omia parantoloita, voisin suositella teille paria. Oleskelu niissä ei kuitenkaan ole halpaa.”

			Värähdin pelosta ja samalla Jouellea kohtaan tuntemastani vihasta. Ilman häntä Henny ei olisi koskaan sekaantunut siihen aineeseen…

			”Kuulen mielelläni suosituksia, kiitos”, vastasin ja karkotin muut ajatukset mielestäni. Ehtisin miettiä Hennyn entisen miesystävän edesottamuksia ja toipumisen kustannuksia myöhemminkin. 

			”Siinä tapauksessa katson, mitä voin tehdä. Näemme joka tapauksessa huomenna, olettaisin.”

			Nyökkäsin. ”Niin näemme. Kiitos vielä, tohtori.”

			Lääkäri hymyili minulle ennen kuin kääntyi ja lähti käytävää toiseen suuntaan takki liehuen.

			Hengitin syvään, otin laukustani pienen värikkään huivin ja kiedoin sen kasvoilleni niin kuin sairaanhoitaja oli neuvonut minua tekemään. Sitten koputin.

			Tiesin, ettei Henny saisi kuuluville kuin kuiskauksen, joten odotin yhden hengenvedon verran ja painon sitten kahvan alas.

			Olin jo ehtinyt tottua desinfiointiaineen hajuun, mutta mintun tuoksu yllätti minut aina uudelleen. Hoitajat ripottelivat japanilaista minttuöljyä pyyhkeille, joita laskivat sitten Hennyn pään viereen. Mintun oli tarkoitus helpottaa hengittämistä.

			Tuoksu palautti minut muistoissani välittömästi Madame Rubinsteinin tehtaalle. Siellä olin lajitellut yrttejä pitkän pöydän ääressä yhdessä muiden naisten kanssa. Ihme kyllä muisto oli mielessäni tuoreempana kuin Miss Ardenin palveluksessa viettämäni aika. Olin loukkaantunut siitä, että kauneuskeskus, jota olin ollut rakentamassa, pyöri nyt ilman minua, ja yritin siksi olla ajattelematta siellä viettämääni aikaa.

			”Hei, Henny, miten voit?” kysyin astuessani vuoteen viereen. Naapurivuoteessa olleen naisen lähdettyä Hennyn sänky oli työnnetty ikkunan alle. Näkymä ei ollut mitenkään erityisen ihastuttava, mutta ainakin ikkunasta näki taivaan.

			Henny näytti peittonsa alla hennolta ja haavoittuvalta. Posket olivat kalpeat, huulet rohtuneet ja silmiä reunustivat sinipunaiset renkaat. Riippuvuus oli riuduttanut hänen kehoaan jo ennen mannerten välistä laivamatkaa. Lääkärit olivat yhtä ymmällään kuin minäkin siitä, kuinka hän oli selvinnyt pitkästä merimatkasta.

			Korkeasta kuumeesta kielivä kiilto oli sentään kadonnut hänen silmistään. Minut nähdessään Henny hymyili. ”Sophia”, hän sai sanottua käheällä äänellä. ”Oloni on kamala. Mutta kuten näet, olen edelleen elossa.”

			Hän naurahti ja alkoi heti perään yskiä kovasti. Hän poimi vapisevin käsin yöpöydältä nenäliinan ja painoi sen kasvoilleen.

			Peräännyin vähän sängyn luota ja tunsin oloni avuttomaksi niin kuin aina yskänpuuskan iskiessä. Minulle oli kerrottu, etten voinut muuta kuin odottaa, että kohtaus menisi ohitse. Oli sydäntä raastavaa katsella ystävääni siinä tilassa. Häntä oli vaikea edes tunnistaa samaksi säteileväksi nuoreksi naiseksi, joka oli aina pursunnut elämäniloa. Olisin halunnut vetää hänet syliini, mutta lääkärit olivat kehottaneet minua pidättäytymään halaamisesta.

			Hetken kuluttua puuska laantui ja Henny laski päänsä pieluksiin uupuneena. Otin itselleni tuolin, mutta pysyttelin vähän kauempana.

			”Muistatko vielä, kun espanjantauti tuli Berliiniin?” Henny köhi ja laski sitten nenäliinaa pitelevän kätensä hitaasti alas. ”Tämä muistuttaa minua siitä.”

			”Tuo ei kuitenkaan ole influenssaa. Tohtori Millerin mukaan tartuntavaara on pian ohi. Ja minulla on huivikin kasvoilla”, sanoin.

			Kun kulkutauti oli aikoinaan riehunut Berliinissä, äidit eivät olleet päästäneet meitä ulos muuta kuin kasvot peitettynä. Kuulimme naapureiden puhuvan siitä, kuinka se tai tuo perhe oli saanut tartunnan, ja katselimme, kuinka raitiovaunuun nousevat ihmiset suojasivat itseään huiveilla. Opettajat olivat puhuneet taudista koulussa, ja välillä kuuntelin salaa, mitä äiti ja isä puhuivat kuolleista.

			”En halua, että sinäkin saat taudin”, Henny sanoi.

			”En saa, minä lupaan.”

			Hetkeksi vaikenimme. Katselin, kuinka Henny yritti kerätä voimiaan. Sitten hän kysyi yllättäen: ”Oletko vieläkään kuullut mitään vanhemmistasi?”

			Menin kysymyksestä niin hämilleni, etten saanut sanotuksi mitään. En ollut vielä kertonut Hennylle tapahtuneesta. Äidin ajatteleminen oli minulle vieläkin vaikeaa; hänen kuolemastaan oli vasta vähän aikaa. Menetyksen jättämät haavat tekivät edelleen kipeää.

			En halunnut silti valehdella ystävälleni.

			”Äiti kuoli keväällä”, vastasin. ”En olisi saanut siitäkään tietoa, jos notaari ei olisi ilmoittanut asiasta.”

			Henny kohotti kulmiaan. Jatkoin ennen kuin hän ehti esittää kysymyksensä: ”Isä ei katsonut tarpeelliseksi ilmoittaa asiasta minulle. Eikä kertoa, että he olivat muuttaneet Zehlendorfiin. Kerron koko jutun sinulle kyllä, kunhan voimasi vähän palaavat. Äiti jätti minulle pienen perinnön. Ja muutamia kirjeitä. Kirjeitä, joiden lähettämisen isä oli estänyt.”

			Henny puristi huulensa yhteen, ja näin, että hän taisteli uutta yskänkohtausta vastaan. Se jäi onneksi tulematta.

			”Miten on omien vanhempiesi laita?” kysyin. ”Oletko pitänyt heihin yhteyttä?”

			Henny laski katseensa ja pudisti päätään. ”En. He… eivät olisi ymmärtäneet tilannettani.”

			”Mitä tilannetta?” kysyin. ”Kyllähän he tiesivät työstäsi tanssijana.” Meinasin lisätä, että Hennyn isä ja äiti olisivat saattaneet ilahtua myös kihlausuutisista, mutta sanat juuttuivat kurkkuuni. Jouellen mainitseminen olisi tuntunut ruutitynnyrin sytytyslangan tuikkaamiselta tuleen. En puhuisi miehestä ennen kuin ystäväni itse ottaisi hänet puheeksi.

			”Lakkasin kirjoittamasta heille.” Henny käänsi päänsä sivulle ja katsoi ulos ikkunasta. Pidin viisaampana olla jatkamatta aiheesta.

			Olimme pitäneet tähänastiset keskustelumme tarkoituksella kepeinä ja vältelleet vaikeita aiheita. Ehkä vanhempieni ajatteleminen merkitsi, että Henny oli alkanut vähän toipua. Aavistelin silti, että edessä olisi vielä monta haastetta.

			Olimme pitkään hiljaa Hennyn katsellessa taivaalla lipuvia pilviä. Olisikohan hän halunnut minun lähtevän?

			”Minusta olisi ollut parempi, jos emme olisi ikinä lähteneetkään Pariisiin”, Henny sanoi odottamatta. Hänen poskelleen vieri kyynel, ja ilmeeseen tuli kovuutta. ”Mitään tästä ei olisi tapahtunut, jos emme olisi menneet sinne.”

			Minun oli vaikea sanoa siihen mitään. Pariisi oli merkinnyt minulle suurta surua, mutta Madame Rubinsteinin tapaamisen myötä olin saanut uuden alun – nykyiselle elämälleni.

			”Voi olla niinkin”, vastasin. ”Mutta älä mieti sitä nyt. Olet nyt täällä, minun luonani. Ja tulet taas terveeksi, sen minä lupaan sinulle.”

			Hennyn silmät kostuivat kyynelistä. ”Sanoin sinulle niin pahasti. Jos vain olisin kuunnellut sinua…”

			Toivoin nyt hartaammin kuin hetkeäkään aiemmin, että voisin halata häntä. Olin jo tekemäisilläni niin, mutta silloin oveen koputettiin ja hetkeä myöhemmin sisään astui nuori hoitajatar. Hän oli hoitajista ainoa, joka osasi saksaa.

			”Aika ottaa lääkkeet”, hän sanoi hieman korostaen ja ojensi Hennylle pari pilleriä ja lasin vettä. Henny nieli lääkkeet vapisten.

			”Muistattehan, että neiti Wegsteinin on vielä levättävä”, sisar sanoi minulle.

			Olin huomauttaa, että olin ollut paikalla vasta kymmenen minuuttia, mutta nyökkäsin. ”Katson, etten viivy liian pitkään.”

			Hoitaja hymyili minulle ja poistui huoneesta.

			Henny katsoi uudelleen ikkunasta. En uskaltanut kysyä, mitä hänen mielessään liikkui.

		

	
		
			2. luku

			Kotiovelle päästyäni kaivoin avaimeni esiin, avasin asuntomme oven ja astuin sisään.

			Ilmassa edelleen leijuva aamukahvin tuoksu lievitti hieman sairaalasta mukanani tuomaa kireyttä.

			Hetken aikaa vain seisoin paikoillani ja kuuntelin hiljaista asuntoa. Onneksi meillä ei ollut tikittäviä seinäkelloja tai mitään muutakaan sairaalasta muistuttavaa.

			Vierailu oli vienyt yllättävän paljon voimia. Paluumatkalla olin tajunnut kunnolla, että meidän olisi käsiteltävä menneet vaihe vaiheelta jättääksemme ne taaksemme. Aloitettava aivan alusta, sitten kun Henny olisi toipunut ja myrkyt huuhtoutuneet hänen suonistaan.

			Riisuin jakkuni ja ripustin sen vaatenaulakkoon.

			Darren oli mennyt tänään tapaamaan uutta työnantajaansa. Kuinka toivoinkaan, että hän olisi voinut halata minua nyt!

			Astuessani keittiöön huomasin pöydällä kirjekuoren. Darren oli varmasti laskenut sen siihen ennen lähtöään. Ensi vilkaisulla pidin sitä Darrenin työhön liittyvänä postina, mutta huomasin sitten, että kirje olikin osoitettu minulle.

			En oikeastaan odottanut postia. Hennyn saapumisen jälkeen olin vastannut pariisilaisen etsivän, Monsieur Martinin kirjeeseen, mutta hänen vastaustaan ei varmasti kuuluisi vielä hetkeen. Sitä paitsi kuori oli paksu, tuskin hän sellaista minulle lähettäisi.

			Katsoin lähettäjän osoitetta: City College of New York. Poimin kuoren pöydältä hämmentyneenä ja panin merkille, kuinka painava se oli. Mitä tämä tarkoitti?

			Avasin kuoren sydän pamppaillen ja vedin ulos kirjearkin sekä joitakin esitteitä. Yhdessä niistä oli luettelo opintosuunnista.

			Laskin esitteet pöydälle ja luin mukana tulleen saatekirjeen.

			Hyvä Miss Krohn,

			kiitämme kiinnostuksestanne oppilaitostamme kohtaan. Tässä ovat pyytämänne esitteet sekä tietoa opintosuunnista. Ottakaa rohkeasti yhteyttä, jos teillä on jotakin kysyttävää.

			Toivottavasti tapaamme teidät pian täällä!

			Vajosin keittiöntuolille.

			Asialla oli varmasti ollut Darren. Kuka muukaan tiedustelisi puolestani opiskelupaikkaa? Viime päivien aikana olin unelmoinut entistä enemmän siitä, että voisin suorittaa opintoni loppuun. Olin puhunut asiasta Darrenille, mutten ollut osannut odottaa, että hän ottaisi yhteyttä yliopistoon.

			Sydämeni alkoi hakata kiivaasti. Mitä jos tekisinkin haaveestani totta?

			Sen jälkeen Miss Ardenin kaltaiset työnantajat eivät enää noin vain määräisi minua mihin tahansa töihin. Oikeana kemistinä saisin työskennellä minulle rakkaan alan parissa.

			Jännityksestä jääkylmät sormeni liikkuivat kankeasti avatessani ensimmäisen esitteen. Kampusalueen kuva lumosi minut välittömästi. Pystyin helposti kuvittelemaan itseni maisemaan, kävelemään luennoille… Pitäisikö minun ihan oikeasti uskaltautua tekemään se? Huomasin vasta nyt, kuinka toivoin koko sydämestäni, että pääsisin jälleen luentosaliin, takaisin laboratoriopöydän ääreen. Kuuntelemaan professorien puhetta. Aloin selata esitettä ja annoin itseni vajota hetkeksi haaveisiin.

			Kun Darren palasi töistä, olin ehtinyt lukea suurimman osan esitteistä. Opiskelualojen lista oli vaikuttava. Eniten iloitsin tietysti kemian tiedekunnasta. Naisopiskelijat olivat siinäkin hyvin edustettuina, mikä lisäsi toiveikkuuttani. Tavat olivat ilmeisesti muuttuneet Berliinin-opiskeluajoistani.

			Kuullessani avaimen kolahtavan eteisen piirongille, nousin ylös ja menin vastaan.

			”Hei rakas”, tervehdin Darrenia samalla kun kiedoin käsivarteni hänen kaulaansa ja suutelin häntä.

			”Siinäpä vasta tervehdys!” hän sanoi. ”Miten Henny voi?”

			”Paremmin”, vastasin. ”Mutta vierailu tuntui jotenkin raskaalta.”

			”Haastoiko hän kanssasi riitaa? Sehän voi olla hyväkin merkki.”

			”Ei mitään sellaista”, vastasin ja kerroin lyhyesti keskusteluistamme. Loppuun lisäsin vielä: ”Meillä taitaa olla edessä kovia aikoja. Ei pelkästään vieroittumisen takia. Välillämme on niin monta asiaa, joista emme ole koskaan puhuneet…”

			”Saatte ne kyllä selvitettyä”, Darren sanoi ja suukotti ohimoani. ”Hänen pitää vain ensin toipua.”

			”Niin minäkin yritän ajatella.” Huokaisin raskaasti ja painauduin vielä hetkeksi vasten Darrenia.

			”Löysitkö sen kirjekuoren?” Darren kysyi lopulta irrottautuessani hänen halausotteestaan.

			”Löysin, vaikka en tiedä, mikä hyvä haltija esitteet minulle lähetti.”

			Darren hymyili ja pyyhkäisi hiussuortuvan kasvoiltani. ”Ajattelin, että voisit kaivata vähän inspiraatiota. Olet nyt vapaa kuin taivaan lintu, eikä mikään estä sinua kokeilemasta opiskelua uudelleen. Pyysin siksi esitteitä collegeista, joissa on tarjolla kemian opintoja.”

			”Ai monestakin paikkaa?” ihmettelin.

			”Niin, mutta vain sellaisista, jotka sijaitsevat lähellä ja ovat kohtuuhintaisia. Mutta jos haluat, voin pyytää esitteitä myös Yalen yliopistosta. New Haven ei ole kovin kaukana New Yorkista.”

			”Pelkkä nimikin kuulostaa kalliilta. Se on varmasti tarkoitettu Vanderbilteille ja vastaaville”, mietin ja pudistin päätäni. ”City College vaikutti hyvältä. Jos se ei siis ole liian kallis.”

			”Se on valtion oppilaitos. Lukukausimaksut ovat varmasti alhaisemmat.”

			Tunsin alun innostukseni hiljalleen laantuvan. En ollut ajatellut, kuinka kallista opiskeleminen olisi. Siihen tarvittaisiin paljon rahaa.

			Berliinissä isä oli kustantanut opintoni. Nyt minun olisi maksettava kaikki itse. Vaikka menisimme pian naimisiin, en voinut vaatia Darrenia osallistumaan.

			”Ennen opintojen aloittamista minun on kuitenkin löydettävä itselleni työtä”, puin seuraavan ajatukseni sanoiksi.

			Darrenin ilme vakavoitui. Tunsin, että hän olisi halunnut sanoa jotakin rohkaisevaa, mutta ilmeisesti todellisuus oli alkanut upota nyt hänenkin tajuntaansa.

			”Sitä paitsi Hennyn pitää päästä jonkinlaiseen parantolaan vieroittumaan.” Painoin pääni alas. Ilo, jolla olin esitteitä selannut, kaikkosi hetki hetkeltä kauemmas.

			Darren kietoi käsivartensa hellästi ympärilleni. ”Olen varma, että kaikki vielä järjestyy. Autan sinua niin paljon kuin ikinä voin.”

			”Ei ole oikein, että kaikki kaatuu sinun harteillesi.”

			”Ei kaadu”, hän vastasi. ”Ja kuule, tulen tienaamaan ihan mukiinmenevästi siinä elintarvikefirmassa. Tapaaminen sujui loistavasti. Ja voihan olla, että muitakin asiakkaita vielä ilmaantuu. Ennen kuin huomaatkaan, teen mainoksia Kellogg’sille!”

			”Vaikka tekisitkin, meillä ei ole mistään takeita.”

			Darren veti minut aivan liki. ”Sinun puolestasi yritän mitä tahansa.”

		

	
		
			3. luku

			Makasin ison osan yöstä valveilla miettimässä opiskelua ja City Collegen kampusalueesta näkemiäni kuvia. Tunsin nyt valtaisaa kaipuuta opintojeni jatkamiseen ja kävin vaihtoehtoja läpi päässäni lähes epätoivoisella vimmalla. Minulla oli vielä säästöjä, mutta kuinka pitkälle ne riittäisivät, jos en saisi mistään säännöllisiä tuloja? Opintoihin menisi paljon kauemmin kuin pari kuukautta.

			Taloustilanne ei ollut juuri parantunut, mutta voisin ehkä päästä töihin johonkin kauneushoitolaan. Moni naisyrittäjä oli hypännyt junaan, jonka Madame Rubinstein ja Miss Arden olivat laittaneet liikkeelle. Kukaan ei ollut kuitenkaan tähän mennessä saavuttanut samanlaista menestystä kuin nämä kaksi. Säännölliset työajat estäisivät opiskelun, ja jos ottaisin pelkkää tuntityötä, en saisi tarpeeksi rahaa. 

			Sitten sain uuden ajatuksen. Mitä jos hakisin takaisin Helena Rubinsteinin palvelukseen? Miss Ardenille en voisi missään tapauksessa työskennellä uudelleen. Mutta Madame oli viimeksi tavatessamme itse ehdottanut, että palaisin hänen luokseen. Hänhän oli sanonut aivan suoraan, että hän ottaisi minut mielellään takaisin ja hyvittäisi samalla Lehman Brothersin antamat potkut.

			Keskustelusta oli kulunut kuitenkin jo useampia vuosia.

			Millainen työnkuvani tulisi sitä paitsi olemaan? Madame oli tarjonnut minulle paikkaa Roomasta, ja siihen tehtävään oli aivan varmasti löydetty jo joku muu. Ja Pariisi… Sen suhteen olin jo menettänyt toivoni.

			Kaiken kukkuraksi muistin vielä hyvin, millaista elämäni oli ollut, kun olin työparini Rayn kanssa kehittänyt Rubinsteinille uutta tuotesarjaa. Olimme tuskin ehtineet nukkua; en olisi mitenkään voinut vielä opiskella kaiken päälle.

			Jos menisin Madamelle töihin, se onnistuisi vain osa-aikaisesti. Mutta suostuisiko hän sellaiseen?

			Tiesin, ettei Madame välittänyt siitä, saisinko tutkintoni kasaan, mutta asia oli tärkeä minulle itselleni. Opinnot auttaisivat minua tärkeimmässä päämäärässäni: oman yrityksen perustamisessa.

			Oloni oli yön jäljiltä jyrän alle jäänyt, ja tuntui kuin mieltäni olisi painanut valtava kivenlohkare. Melkein toivoin, että Darren olisi jättänyt esitteet hankkimatta. Ne olivat herättäneet minussa toiveita, jotka eivät todennäköisesti koskaan kävisi toteen.

			”Oletpa sinä tänään vaitonainen”, Darren huomautti aamiaisella. Kaikkihan oli tavallaan ennallaan, mutta tuntui silti aivan eriltä.

			”Nukuin huonosti”, vastasin.

			”Murehdit sitä opiskelua.”

			”Mieleeni tuli, että voisin mennä Madamen puheille”, vastasin.

			Darrenin nostama kahvikuppi jäi puolitiehen. ”Helena Rubinsteinin?”

			”Tapasin hänet Miss Marburyn hautajaisten jälkeen. Hän sanoi, että palkkaisi minut mielellään uudestaan. Tarjosi silloin jopa paikkaa Roomasta.”

			Darren katsoi minua yllättyneen näköisenä. ”Roomasta? Toisaalta olit silloin hänen pahimman kilpailijansa palveluksessa. Keskustelustanne on ilmeisesti jo jonkin aikaa?”

			”Niin on. Roomaan minulla ei varmasti enää ole asiaa, mutta voisin päästä töihin laboratorioon.”

			Darren tarttui käteeni pöydän yli. ”Haluatko sitä oikeasti? Sinulla ei tainnut olla siellä aina kovin helppoa.”

			Nyökkäsin.

			”Ja eikö hän kieltänyt sinua menemästä naimisiin?” 

			Olin kertonut Darrenille, että Madame oli vaatinut työsopimukseen ehtoa, joka kielsi naimisiin menon työsuhteeni ensimmäisen kymmenen vuoden aikana.

			”Siinä tapauksessa menen hänen puheilleen vasta kun olemme naimisissa. Sellaista ehtoa en toiste tule hyväksymään.”

			Darren huokaisi. ”Mietithän kuitenkin tarkkaan ennen kuin astut uudelleen siihen leijonan luolaan. Hän ei taatusti ole muuttunut ja saattaa pitää sinut niin kiireisenä, ettet ehdi opiskella lainkaan.”

			”Osaan varmasti varoa sitä nyt”, vastasin. ”Teen hänelle selväksi, mitä itse haluan.”

			”Mieti, kenen kanssa olet tekemisissä. Madame suostuu vain sellaisiin järjestelyihin, joista hyötyy itse. Sinun pitää varmasti olla valmis paljastamaan hänelle jotakin Ardenista, jotta saat hänet kiinnostumaan. Vai olenko väärässä?”

			”Madamelle luottamus on kaikki kaikessa”, vastasin. ”Jos yrittäisin päästä hänen palvelukseensa kertomalla tietoja, hän menettäisi kokonaan kunnioituksensa minua kohtaan. Hän voi hyvinkin olla kiinnostunut Miss Ardenin tekemisistä, mutta olen varma, että hän halveksuu vakoojia. Eikä tuollainen sitä paitsi ole minun tyylistäni. Ardenillakin udeltiin kaikenlaista Rubinsteinista, mutten kertonut kenellekään mitään, ja varmasti siksi Miss Arden luotti Maine Chancen rakentamisen minun käsiini. Hän tiesi, etten ryhdy petturiksi.”

			”Olet oikeassa, anteeksi”, Darren sanoi.

			Pudistin päätäni ja hengitin syvään. Täytyi olla jokin keino!

			”Käyn tänään sairaalalla”, sanoin pikemminkin itselleni kuin Darrenille. ”Ehkä ajatukseni vähän selkiävät matkan aikana.”

			Darren sipaisi poskeani. ”Tuen sinua parhaani mukaan.”

			”Kiitos.” Tartuin hänen käteensä, suukotin sitä ja pidin sen vielä hetken kasvojani vasten. Sitten irrotin otteeni ja käännyin kahvikuppini puoleen. Tarvitsin jotakin piristävää selvitäkseni päivästä.

			Tällä kertaa Henny istui sängyllään odottamassa minua. Hoitajat olivat selvästikin pesseet hänen hiuksensa ja vähän leikanneet niitä.

			”Hei, Henny”, tervehdin ystävääni ja kaivoin huivin laukustani. En tiennyt, oliko sille edelleen tarvetta, mutten halunnut tartuttaa Hennyyn mitään ulkopuolelta tuomiani pöpöjä.

			”Hei”, Henny vastasi hymyillen. ”Alan pikkuhiljaa näyttää taas ihmiseltä.”

			”Olen iloinen puolestasi”, vastasin. ”Millainen olo sinulla on?”

			”Samanlainen kuin eilen. Vähän raikkaampi vain.” Henny kohotti käsiään, jotka valahtivat melkein heti takaisin sängylle. ”Ja ruoka maistuu vähän paremmin.”

			”Saatko jo muutakin kuin kaurapuuroa?”

			”Saan, minulle annetaan nyt paljon voita, koska sen uskotaan tekevän hyvää keuhkoille. En vain ole tottunut näin runsaisiin aamiaisiin.” Hän painoi katseensa alas. ”Tai oikeastaan söin Pariisissa hyvin vähän ylipäätään.”

			Kuinka ystäväni oli selvinnyt tänne asti? Matkassa oli ollut valtavasti onnea.

			”Sain eilen postia”, sanoin piristääkseni häntä ja kaivoin olkalaukustani yhden esitteen. ”Tämä on City Collegelta.”

			”Collegelta?” Henny ihmetteli.

			”Se on newyorkilainen yliopisto.” Minun olisi ehdottomasti alettava opettaa Hennylle englantia, kun hän olisi toipunut. Hän oli oppinut lääkäreitä kuunnellessaan yksittäisiä ilmauksia, mutta saksalainen hoitajatar tulkkasi hänelle kaiken muun. Jatkoin: ”Kerroin Darrenille miettiväni opintojen jatkamista nyt kun irtisanouduin Miss Ardenin palveluksesta. Hän kirjoitti sitten muutamaan yliopistoon ja pyysi lähettämään esitteitä.”

			”Hän on selvästikin hyvä mies”, Henny sanoi. Vaikka hänen suupielensä kääntyivät hymyyn, katseesta paistoi suru. ”En vain oikein enää muista, miltä hän näyttää.”

			”Ehdit varmasti tarkastella häntä oikein perusteellisesti, kun pääset täältä kotiin”, vastasin. ”Haluamme, että tulet luoksemme asumaan.”

			”Oikeastiko?” Henny kysyi, ja hänen silmänsä kostuivat. ”Eikö minusta ole teille vaivaa?”

			”En todellakaan halua kuulla sinun suustasi mitään tuollaista! Olet aivan ehdottomasti tervetullut meille”, vastasin.

			”Mutta tehän haluatte mennä naimisiin?”

			Olin kertonut siitä Hennylle jo aivan ensimmäisten sairaalapäivien aikana, silloin kun hän oli vasta alkanut heräillä. Yllätyin, että hän edes muisti koko asiaa.

			”Niin haluamme ja menemmekin. Ja olen iloinen, että olet nyt siinä ja voit olla kaasoni. Jos siis haluat.”

			”Haluan”, Henny vastasi. ”On niin ihanaa, että olet kaiken kokemasi jälkeen löytänyt onnen.”

			”Sama tulee käymään sinullekin. Lupaan sen.”

			Juttelimme vielä hyvän tovin yliopistosta ja kampuksesta. Innostukseni oli ilmeisesti tarttuvaa laatua, sillä Hennyn yllä leijaillut väsymyksen varjo näytti hieman väistyvän. Ajatus siitä, että voisin pian kutsua itseäni oikeaksi kemistiksi, suorastaan piristi häntä.

			”Sitten voisit avata oman liikkeen”, hän sanoi. ”Tai ryhtyä professoriksi ja opettaa muita.”

			”En usko, että haluaisin työskennellä yliopistolla. Kauneusfarmillakin aloin loppua kohden haaveilla aina vain tiiviimmin omasta laboratoriosta. Voisin vaikka erikoistua joihinkin tiettyihin tuotteisiin.”

			Sen ajatteleminen sai rintaani puristavan tunteen pitkästä aikaa vähän hellittämään.

			”Tulet varmasti onnistumaan”, Henny sanoi, mutta äänestä kuulsi jälleen alakulo. ”Ja kuka tietää, ehkä tällaiselle ikälopulle tanssijallekin on täällä vielä jotakin käyttöä.”

			”Ikälopulle?” ihmettelin. ”Sinä olet vasta kahdenkymmenenkahdeksan!”

			Henny tuhahti. ”Tietyissä piireissä se on jo liian vanha mihinkään.”

			Mietin, tarkoittiko hän sillä Jouellea, mutten uskaltanut kysyä.

			”Josephine Baker tanssii käsitykseni mukaan edelleen”, sanoin.

			”Muttei hänkään ole enää se sama valovoimainen tähti kuin aikoinaan. Välillä toivon, etten olisi koskaan edes tavannut sitä naista. Olisimme voineet molemmat jäädä Berliiniin…”

			Mietin, pitäisikö minun kertoa Hennylle Nelsonin varieteeteatterin kohtalosta. Rintaani puristi jälleen kovemmin.

			”Oletko kuullut Saksasta mitään uutisia viime aikoina?” kysyin varovasti.

			”En”, Henny vastasi.

			Ilmeisesti hän ei ollut tähän mennessä miettinyt, mitä hänen vanhemmilleen tätä nykyä kuului. Tiesin, että aihe oli tulenarka ja että siitä keskusteleminen voisi kiihdyttää Hennyä. En kuitenkaan missään tapauksessa halunnut hänen luulevan, että meille olisi käynyt Berliinissä paremmin.

			”Herra Nelson on lähtenyt Sveitsiin”, kerroin. ”Teatteria ei enää ole.”

			Henny silmät suurenivat. ”Nelsonko luopui teatteristaan?”

			”Hänellä ei ollut muita vaihtoehtoja. Natsit pakottivat hänet siihen. Saliin avataan elokuvateatteri.”

			”Jäivätkö kaikki siis työttömäksi?” Henny kysyi tyrmistyneen näköisenä.

			”En tiedä. Ehkä osa sai siirtyä elokuvateatterin palvelukseen. Kassan tytöt tai osa lavatyöntekijöistä.”

			”Mutta tanssijat…” hän kuiskasi apeana.

			”He ovat varmasti löytäneet muita töitä. Älä heistä huoli.”

			Samalla mietin, minne tanssijat ja tanssinjohtajana työskennellyt nainen olivat oikeasti päätyneet. Mies, jolta olimme kuulleet teatterin kohtalosta, ei ollut maininnut heistä mitään.

			”Äläkä suotta mieti Berliinistä lähtöä virheenä”, lisäsin. ”Olen varma, että kaikki kääntyy pian hyväksi. Välillä matkalle osuu kiertoteitä, mutta sitä ihanampaa perillä on.”

			Keskustelumme katkesi koputukseen, ja tohtori Higgins astui sisään. Miehen takintaskusta pilkisti stetoskooppi, ja kädessään hän piteli kirjoitusalustaa.

			”Miss Krohn, soisitteko minulle hetkisen?” hän kysyi yllätyksekseni.

			”Totta kai”, vastasin ja vilkaisin Hennyä, joka alkoi näyttää taas uniselta. ”Olin muutenkin lähdössä.”

			”Hyvä, odotan teitä käytävässä.”

			Astuin lähemmäs Hennyä ja tartuin hänen käteensä. ”Palaan huomenna, sopiiko? Ja kerron sinulle sitten, mistä lääkäri halusi puhua.”

			”Sopii”, Henny vastasi voipuneena. Ilmeisesti keskustelumme oli vienyt häneltä voimia.

			Nyökkäsin ja lähdin ovelle. Huoneen ulkopuolella riisuin huivin kasvojeni edestä. Tohtori Higgins viittoi minua mukaansa.

			Vastaanottohuoneen edustalla oleva odotustila oli tyhjillään. Vähän kauempana yksi hoitajista työnsi tarjoiluvaunua käytävää pitkin.

			Olin käynyt lääkärin vastaanottohuoneessa jo kertaalleen ensimmäistä kertaa sairaalalla käydessäni. Ikkunan viereen pystytetyn luurangon irvistys toi mieleeni lukion biologiantunnit.

			Tohtori Higgins tarjosi minulle tuolin ja meni sitten kirjoituspöytänsä taakse istumaan. ”Minulla on hyviä uutisia. Eräässä parantolassa olisi paikka ystävällenne.”

			”Eikö tämä tule aika äkkiä?” ihmettelin. ”Hän vaikuttaa mielestäni vielä aika heikolta.” 

			”Hänet voidaan todennäköisesti kotiuttaa viikon päästä. Hän alkaa olla jo kunnossa, tai siis ainakin keuhkot alkavat olla. Kun voimaa tulee vielä vähän lisää, hän voi lähteä hoitolaan toipumaan.”

			Mietin, miksi mies puhui asiasta minulle eikä Hennylle.

			”Missä se parantola sijaitsee?” kysyin.

			”New Havenin lähettyvillä. Eräs säätiö huolehtii siellä riippuvuuteen sairastuneista. Tunnen paikan johtajan, professori Hendricksin. Hän on alan arvostettu asiantuntija. Hänellä on runsaasti kokemusta oopium- ja alkoholiriippuvuudesta. Kumpaakin esiintyy New Yorkissa valitettavan paljon, myös julkisuuden henkilöiden keskuudessa. Lääkäri piti tauon ennen kuin jatkoi: ”Se vain, että toipumisjaksolle tulee hintaa reilut yhdeksänsataa dollaria.”

			”Yhdeksänsataa!” suustani karkasi. Oloni oli pöllämystynyt. ”Pienen omaisuuden verran!” sanoin.

			”Se on yksi parhaista tarjolla olevista laitoksista. Vieroitusoireita helpotetaan siellä erityisillä hoito-ohjelmilla ja ruokavalioilla.”

			Ainoa vain, ettei sukunimeni ollut Vanderbilt. Tai Rockefeller.

			”Ystävällenne olisi hyväksi myös, jos pääsisitte hänen mukaansa. Tutun henkilön läsnäolo voi nopeuttaa paranemista.”

			Minusta alkoi tuntua, että tyylikäs pukeutumiseni oli harhauttanut lääkärin uskomaan, että olin varoissani. Silti pelkkä ajatus vastaväitteistä tai kieltäytymisestä sai omatuntoni soimaamaan. Hennyn pitäisi saada parasta mahdollista hoitoa. Vaikken tiennyt oopiumriippuvuudesta mitään, halusin kuitenkin, että hän pääsisi irtautumaan ”lohikäärmeen” otteesta.

			”Mitä sitten maksaisi, jos menisin hänen mukaansa? Vai tarkoititteko, että minun pitäisi hankkia itselleni majapaikka jostakin hoitolan lähistöltä?”

			”Ensimmäisen luokan potilailla on oikeus saada seurahenkilö viereiseen huoneeseen. Huoneet ovat oikein hienoja ja hyvin varusteltuja. Maksaisitte oleskelustanne kuusisataa dollaria, mikä on melko huokea hinta täyshoidosta.”

			Yhteensä siis puolitoistatuhatta dollaria! Olin iloinen, että istuin jo valmiiksi.

			Annoin itselleni hetken aikaa sulatella tietoa ja kysyin sitten: ”Oletteko varma, että Miss Wegstein on valmis lähtemään vieroitukseen? Huumeesta vieroittautuminen on varmasti haastavaa.”

			Lääkäri risti kätensä pöydän nahkaiselle kirjoitusalustalle. ”Helppoa se ei tule olemaan. Retkahtamisen vaara on suuri, ja valitettavasti New Yorkista on helppo hankkia oopiumia. Sitäkin tärkeämpää on, että ystävänne saa kunnollista hoitoa. Se on varmasti kannattava sijoitus.”

			Tuntui vähän oudolta, että lääkäri puhui Hennyn terveydestä sijoituksena.

			”Oletteko kertoneet tästä mahdollisuudesta jo Miss Wegsteinille?” tiedustelin.

			”Ajattelin puhua ensin teidän kanssanne. Olosuhteet huomioon ottaen maksu lankeaisi todennäköisesti teille, vai kuinka?”

			Nyökkäsin.

			”Jos olette valmis maksamaan Miss Wegsteinin vieroitusjaksosta, ilmoitan tästä mahdollisuudesta hänelle välittömästi. Nämä paikat ovat kiven alla ja erittäin haluttuja.”

			En ollut aavistanutkaan, että riippuvuudet olivat niin yleisiä varakkaiden newyorkilaisten keskuudessa.

			”Onko päätös tehtävä heti?” kysyin ja aloin laskea mielessäni. Säästöni riittäisivät hoitolajaksoon, mutta sen jälkeen minun olisi oltava valmis tekemään vielä enemmän töitä opintojeni rahoittamiseksi. 

			”Kuten jo sanoin, paikat ovat erittäin kysyttyjä ja voivat mennä nopeastikin. Professori Hendricks lupasi pitää paikkaa muutaman tunnin varattuna, mutta…”

			”Hyvä on”, sanoin. Hennyn terveys meni kaiken edelle. Minun pitäisi vain hankkia itselleni töitä. ”Minä vastaan kustannuksista.”

			Lääkäri nyökkäsi minulle hymyillen. ”Ilmoitan asiasta heti.”

			”Mitä tapahtuu, jos hän kieltäytyy lähtemästä?” tiedustelin. En halunnut ohittaa Hennyä päätöksenteossa.

			”Olen varma, että yhdessä saamme hänet suostumaan.” Tohtori Higgins hymyili minulle rohkaisevasti ja nousi sitten seisomaan. ”Ystävällänne on ollut onnea matkassa. Jos hän olisi romahtanut jossakin korvessa, hän olisi todennäköisesti jo kuollut. Hän saa kiittää teitä eloon jäämisestään. Ja uudesta mahdollisuudestaan.”

			”Kiitos, tohtori Higgins”, sanoin. Sitten ojensin miehelle käteni ja poistuin vastaanottohuoneesta.

			Metromatkan aikana panin tuskin lainkaan merkille ympäristöäni. Mietin jälleen, millaisella työllä pystyisin rahoittamaan opintoni. En kuitenkaan keksinyt, missä muualla kuin Madame Rubinsteinin palveluksessa voisin tienata riittävästi.

			Kotiin palatessani olin samalla sekä kiihdyksissä että lannistunut. Melkein kaipasin työntäyteisiä päiviäni Madamen laboratoriossa tai Mainessa. Tunsin olevani tuuliajolla. Tällä hetkellä ainoa ankkurini oli Darren. Henny toki myös, mutta hänen olisi ensin voitettava omat taistelunsa.

			Menin keittiöön keittämään itselleni kahvia ja istuuduin pöydän ääreen. Esitteet lojuivat tarjoilupöydällä ulottuvillani. Katseeni hakeutui niihin väkisin. Samalla muistin, kuinka olin seisonut pariisilaisen näyteikkunan edessä ja vannonut menestyväni elämässä. Lapseni tähden. Itseni tähden.

			Olin selvinnyt äärimmäisestä kurjuudesta – Helena Rubinsteinin avulla. Auttaisiko hän minua toistamiseenkin? Ja olisiko auttamisen hinta sellainen, johon voisin suostua?

			Yhtäkkiä oivalsin, mitä minun olisi tehtävä.

			Odotin Darrenin kotiin paluuta kuumeisesti. Suunnitelmani ei voisi onnistua ilman hänen suostumustaan.

			Kun ovi vihdoin aukesi, hyppäsin pöydän äärestä ja menin eteiseen.

			Darren vilkaisi minua ihmeissään.

			”Hei rakas, mitä nyt?”

			”Mennään naimisiin”, sanoin.

			Darren katsoi minua pöllämystyneenä. ”Niinhän me menemmekin. Eikö siitä ole jo sovittu?”

			”Mennään naimisiin nyt heti”, tarkensin. ”Viikonloppuna. Tai huomenna, sama se.”

			”Mikä kiire sillä on?” Darren kysyi ja laski laukkunsa lattialle. ”Onko jotakin tapahtunut?”

			Nojasin vasten seinää. ”Lääkäri puhui tänään kanssani. Hän ehdotti, että lähtisin Hennyn mukaan parantolaan.”

			”Ei kai sinun sitä varten tarvitse naimisissa olla?”

			”Ei, mutta tässä tilanteessa minun on maksettava hoitojakso, ja sen hinta on tuhatviisisataa dollaria, jos lähden mukaan”, sanoin.

			”Se on aika paljon rahaa!” Darren henkäisi.

			”Henny pelasti minut katuojalta. Olen sen hänelle velkaa.” Tuijotin kengänkärkiäni. ”Olen kyllä miettinyt asiaa ja tulen aina samaan johtopäätökseen: minun on yritettävä päästä Helena Rubinsteinille töihin.” Annoin Darrenin sulatella ilmoitustani hetken aikaa. ”Haluan olla vaimosi sillä hetkellä, kun astun hänen ovestaan sisään. En saa antaa hänen sanella uudelleen ehtoja avioitumiselleni. Haluan olla naimisissa oleva nainen, kun menen hänen puheilleen.”

			Darren tarkasteli minua. ”Oletko tosissasi?”

			En ollut varma, viittasiko hän sanoillaan avioliittoon vai siihen, että suunnittelin palaavani Rubinsteinin palvelukseen.

			”Luulin, että kutsuisimme juhliin ystäviäni”, Darren jatkoi. ”Ja Hennykin haluaa aivan varmasti tanssia häitäsi. Olit sitä paitsi sitä mieltä, ettei meidän kannata mennä naimisiin, jos emme voi juhlistaa sitä.”

			”Voimme me sitä silti juhlistaa”, vastasin. ”Sitten kun Henny palaa parantolasta. Kun minulla on työpaikka. Kun olen saanut opiskelupaikkani.” Puristin käteni päättäväisesti nyrkkiin.

			”Siihen voi mennä vielä jonkin aikaa.” Darren hengitti syvään ja pullisti poskensa ennen kuin päästi ilmat ulos.

			”Suostu nyt, Darren. Tämä on tärkeää. Tulevaisuutemme kannalta, ja minulle myös.”

			”Tämä tuli vain vähän yllättäen”, Darren sanoi ja katsoi minua sitten niin rakastavasti, että tunsin lämmön leviävän rintaani ja hermostukseni laantuvan. ”Mutta miksi ei? Onhan siinä etunsa.”

			”En halua pakottaa sinua mihinkään…”

			”Älä!” Darren tokaisi ja suuteli minua. ”Menen oikein mielelläni kanssasi naimisiin vaikka tältä seisomalta. Kunhan annat minulle sen verran aikaa, että löydän meille vihkipapin. Ja sormukset. Vaikkemme muuta tarvitsisikaan, niin ne sentään.”

			”Kiitos!” Kapsahdin hänen kaulaansa ja suutelin häntä niin intohimoisen päättäväisesti, ettei hän vastustellut enää lainkaan, kun lähdin vetämään häntä perässäni makuuhuoneeseen.

		

	
		
			4. luku

			Seuraavana sunnuntaina suuntasimme aamuvarhaisella Woodbridgeen. Meillä oli ollut vähän vaikeuksia löytää pappi, joka voisi vihkiä meidät näin lyhyellä varoitusajalla. Darren oli löytänyt sellaisen Hartfordin lähellä sijaitsevasta pikkukaupungista.

			”Kirkkoherra Brown vaikutti oikein mukavalta mieheltä”, Darren sanoi esitellessään kirkkoa minulle ulkopuolelta. ”Hän vihkii meidät mielellään. Jos sinulla ei ole mitään katolista seremoniaa vastaan.”

			”Ei ole”, ilmoitin iloisena siitä, että suunnitelmani kävisi toteen. ”Mutta seuraavat häät ovat sitten evankeliset, muista se.”

			Darren halasi minua. ”Muistan, muistan. Eikä sekään minua haittaa. Samaan Raamattuunhan me kaikki kuitenkin uskomme, eikö niin?”

			En ollut koskaan nähnyt Darrenia Raamattu kädessä. Olisin voinut jopa vannoa, ettei hänen sotkuisesta kirjahyllystään sellaista löytynytkään. Tai jos löytyi, se oli jossakin aivan perällä. Mutta se, mitä hän sanoi, oli totta. Hän oli hankkinut meille myös sormukset, vaikkei ollutkaan suostunut näyttämään niitä minulle.

			”Näet ne kyllä aikanaan ja saat pitää omaasi ihan riittävän pitkään”, hän oli sanonut kadotessaan makuuhuoneeseen rasiat taskussaan.

			Olisin todennäköisesti saanut nähdä ne, jos olisin halunnut, mutta se olisi pilannut yllätyksen.

			New York vaikutti tähän aikaan vähemmän kiireiseltä kuin tavallisesti. Minusta tuntui melkein samalta kuin tapailumme alkuaikoina, kun olimme lähteneet aikaisin aamulla pikku huviajeluillemme. 

			Vatsassani lepatti tuhat perhosta. Näpräsin levottomana beigen leninkini kangasta. Olin valinnut ylleni sen, koska se oli lähimpänä morsiuspukua. En ollut koskaan ajatellut meneväni naimisiin ilman juhlia, mutta tämä oli hätätapaus. Juhlia voisimme myöhemminkin. Tärkeintä oli, että minusta tulisi aivan kohta Sophia O’Connor! Sen jälkeen tämän maailman madamet ja miss ardenit eivät voisi sanella ehtoja yksityiselämälleni. Ja kun tyttönimeni olisi vaihtunut uuteen, viimeinen side isääni katkeaisi.

			Podin huonoa omaatuntoa Hennyn takia. Olimme puhuneet hoitolasta paljon viime vierailullani, ja hän suhtautui ajatukseen erittäin myönteisesti. En ollut maininnut mitään siitä, että olisimme menossa Darrenin kanssa naimisiin. Toivoin, että Henny ymmärtäisi syyni, kun tunnustaisin asian hänelle.

			”Oletko varma, että Billy sai Lucyn suostuteltua?” kysyin levottomana.

			Billy Holmes ja Darren olivat ystävystyneet pian sen jälkeen, kun Darren oli aloittanut opintonsa New Yorkissa. Tähän mennessä olin ainoastaan kuullut Billystä, sillä hän työskentelin Bostonissa ja pääsi tapaamaan Darrenia vain harvoin. Hänen vaimonsa Lucy voisi kuulemma olla kaasoni – tai ainakaan Billy ei ollut nähnyt asiassa ongelmaa.

			”Hän tekee sen aivan varmasti mielellään”, Darren vastasi. ”Lucy on ehkä vähän hiljainen, mutta todella mukava. Ei hän Billyn pyyntöä torju.”

			Hänen sanansa rauhoittivat minua vähän.

			”Muussa tapauksessa meidän on napattava joku ohikulkija todistamaan vihkimistä”, Darren vitsaili. ”Se voisikin olla hauskaa.”

			”Voi hyvänen aika! Ihan tarpeeksi paha, ettei Henny pääse osallistumaan. Mutta että ottaisin vielä jonkun ventovieraan hänen tilalleen, se ei todellakaan sovi.”

			”Ethän sinä Lucyakaan tunne.”

			”Hän on ystäväsi vaimo. Meillä on siis ainakin jonkinlainen yhteys.”

			Darren pysäytti auton yhtäkkiä tienposkeen.

			”Oletko tästä nyt aivan varma? Voimme kääntyä vielä takaisin.”

			Pudistin päätäni. ”Ei käännytä. Ellet itse halua.”

			”Minä haluan vain yhtä asiaa, Sophia Krohn: mennä kanssasi naimisiin!”

			”Sittenhän olemme asiasta yhtä mieltä.” Sipaisin Darrenin poskea ja kumarruin suutelemaan häntä. Darren käynnisti moottorin uudelleen ja ohjasi auton takaisin tielle.

			Woodbridge oli idyllisen mukava pikkupaikka, josta olisi saanut hienoja postikorttikuvia. Kiinnitin huomiota etenkin valkoiseksi maalattuihin puutaloihin ja niiden laitettuihin etupihoihin, joita reunustivat ruusukuvioiset takorauta-aidat. Voisinko asua tällaisessa paikassa? Yksi kartanomaisista pihapiireistä toi mieleeni Miss Ardenin perustaman Maine Chancen. Päärakennus oli pienempi ja sen ohella oli vähemmän muita rakennuksia, mutta jotakin samaa siinä oli silti.

			Ei, totesin itselleni. Ympäristö oli kaunista, mutta minä olin kaupunkilaistyttö. Rakastin eloisaa kaupunkielämää, korkeita julkisivuja ja sitä, kuinka aamu- ja ilta-aurinko heijastuivat pilvenpiirtäjien ikkunoista.

			Ajoimme vähän isomman valkoisen rakennuksen eteen. En ollut ensi vilkaisulla tajunnut, että kyseessä oli kirkko. Katselin talon harjakattoa, pieniä ikkunoita ja oven vierustaa kapuavaa murattia. Sitten näin rakennuksen vieressä kohoavan kellotapulin.

			Pelkistetyn rauta-aidan edessä odotti tumma auto, joka näytti melko samalta kuin omamme. Darren kohotti kätensä ja heilutti sitä avatusta sivuikkunasta.

			”Siellä he jo ovat”, hän sanoi. ”Heihin voi aina luottaa!”

			Matkustajat nousivat autosta varmasti ennen kuin ehtivät kunnolla meitä tunnistaakaan. Miehellä oli tumma, sileäksi kammattu tukka, ja hän oli pukeutunut vähän väljään tweedpukuun. Naisella, jonka täytyi siis olla Lucy, oli yllään haaleankeltainen leninki, joka korosti kauniisti hänen päivettynyttä ihoaan.

			”Ihastuttava vaimo”, sanoin Darrenille.

			”Siinä näet, saat hänestä hyvän kaason.”

			”Hän taitaa näyttää morsiantakin säteilevämmältä.”

			Darren veti minut kainaloonsa ja suuteli minua. ”Älä kuvittelekaan. Sinä tässä säteilevin olet!”

			”Toivottavasti puhut noin vielä häiden jälkeenkin.”

			”Aina!” hän vastasi, veti avaimen virtalukosta ja nousi autosta. Seurasin perässä.

			”Jumalanpalvelus päättyi tunti sitten”, Billy myhäili kävellessään kohti meitä. ”Teidän olisi pitänyt olla näkemässä, papilla oli homma hallussa.”

			”Tiedät, ettei se ollut tässä ratkaisevinta”, Darren sanoi silmäniskun saattelemana ja kääntyi sitten puoleeni. ”Tässä on kihlattuni Sophia Krohn. Sophia: vanha ystäväni Billy Holmes ja hänen ihastuttava vaimonsa Lucy”, Darren esitteli.

			”Senkin hurmuri”, nainen sanoi selvästi imarreltuna ja ojensi minulle kätensä. ”Hauska tutustua!”

			”Kuin myös”, vastasin ja puristin Lucyn kättä.

			Hänen miehensä katseli Darrenia ja minua hetken aikaa ja totesi sitten: ”Olette kaunis pari. En tiennytkään, että Darrenilla on noin hyvä maku.”

			”Olemme kaikki omat erheemme tehneet”, Darren sanoi ja kietaisi kätensä vyötäisilleni. ”Lopulta kuitenkin tapaamme sen yhden, jonka tiedämme heti oikeaksi.”

			”Se on kyllä ihan totta.” Billy veti Lucyn kainaloonsa ja suuteli vaimoaan. 

			Hymyilin tahtomattani. Olisimmeko itse parin avioliittovuoden jälkeen vielä noin rakastuneita?

			”Tuolta pappi tulee”, Billy sanoi ja nyökkäsi päällään kohti mustapukuista miestä, joka kiiruhti paraikaa luoksemme.

			Yllätyin nähdessäni, kuinka nuorelta kirkkoherra Brown näytti. Hän oli tuskin neljääkymmentäkään. Kaikki Berliinissä näkemäni papit olivat olleet aivan valkohapsisia.

			Mies kätteli meitä lämpimästi. ”Tervetuloa vaatimattomaan seurakuntaani. Kirkko ei ole erityisen suuri, mutta toivottavasti silti mieleenne. Paikka on historiallinen, alkuperäiset pyhiinvaeltajat pitivät näillä main ensimmäisiä jumalanpalveluksiaan. Rakennuksia on uusittu ajan saatossa, mutta menneisyyden henki on edelleen läsnä.”

			”Kirkkonne on oikein kaunis”, sanoin. ”Kiitos, että suostuitte vihkimään meidät näin lyhyellä varoitusajalla.”

			”Ei mitään kiittämistä. Parempi, että menette vihille täällä kuin jollakin rannikolle ankkuroidulla paatilla. Se alkaa kuulemma olla muotia.”

			Darren hymyili minulle kujeilevasti kuin se olisi hänen mielestään ollut aivan yhtä hyvä idea.

			”Tulkaa, haluaisin keskustella hetken kanssanne ja tutustua onnelliseen pariin vähän paremmin.”

			Seurasimme pappia hänen kirkon vieressä sijaitsevaan taloonsa. Kaksikerroksinen puuverhoiltu rakennus terasseineen vastasi alueen rakennustyyliä. 

			Kirkkoherran taloudenhoitajatar oli selvästikin juuri keittänyt kahvia, ja aromaattinen tuoksu seurasi meitä aina työhuoneeseen asti.

			”Mary, toisitteko vieraillemme kahvia?” pappi huhuili käytävään.

			”Totta kai, sir!” kuului naisen vastaus, minkä jälkeen isäntämme sulki oven perässään.

			”Istuutukaa toki”, hän sanoi ja viittasi kädellään kirjoituspöytänsä edessä oleviin tuoleihin. Huone muistutti minua notaarin toimistosta. Seiniä peittivät punertavat puupaneelit, ja hyllyt olivat täynnä kirjoja ja lukuisia kansioita.

			Kirkkoherra istuutui itse raskastekoisen punaruskean kirjoituspöytänsä taakse.

			”Tämä pöytä on kuuleman mukaan kuulunut miehelle, joka työskenteli George Washingtonille vakoojana”, pappi sanoi ja kuljetti kättään pöytälevyllä hartaan näköisenä. ”Edeltäjälläni oli loputon määrä tämänkaltaisia tarinoita kerrottavanaan. Välillä minusta tuntuu kuin asuisin museossa.”

			”Eikö teillä sitten ole lupaa vähän… nykyaikaistaa paikkoja?” kysyin.

			Mies nauroi ääneen. ”On minulla lupa, mutta mitä seurakuntalaiset siihen sanoisivat? He ovat tottuneet taloon tällaisena kuin se on. He varmaan luulisivat, että olen menettänyt järkeni, jos ripustaisin seinille yhtäkkiä modernia taidetta.”

			”Haluaisitteko sitten tehdä niin?” kysyin.

			”Täällä on väliä vain seurakunnan tahdolla”, mies vastasi, ja olin kuulevinani sanoissa hieman kaihoa. ”Mutta siirrytäänpä nyt puhumaan siitä, miksi olette täällä.”

			Samalla sekunnilla oveen koputettiin ja taloudenhoitaja astui sisään tarjotinta kantaen. Kahvintuoksu voimistui.

			”Kiitos, Mary”, pappi sanoi, kun nuori, päälle parikymppinen nainen, jonka ruskea tukka oli kietaistu nutturalle, oli asettanut kupit ja kahvipannun eteemme.

			”Haluatteko päästä nopeasti naimisiin jostakin erityisestä syystä?” kirkkoherra Brown tiedusteli taloudenhoitajan poistuttua. Minulta ei jäänyt huomaamatta, kuinka mies vilkaisi varkain vatsaani kaataessaan minulle kahvia.

			Ymmärsin yskän. Hän selvästikin luuli, että olin raskaana.

			”Ei mitään kirkon moraalia vastaan rikkovaa syytä”, vastasin. ”Meillä ei vain tule olemaan hetkeen tilaisuutta mennä naimisiin. Perhesyistä. Siksi halusimme hoitaa asian nyt.”

			En voinut mitenkään kertoa hänelle, että halusin nopeasti naimisiin siksi, ettei mahdollinen uusi pomoni voisi pakottaa minua aviottomuuteen.

			”Oletteko astumassa armeijan palvelukseen, Mr. O’Connor?” pappi kysyi Darrenin puoleen kääntyen.

			”Ihan niin nuori en sentään ole”, Darren hymähti. ”En, vaan asia on niin kuin kihlattuni sanoi. Haluamme sitoutua virallisesti, jotta voimme selvitä tulevien kuukausien haasteista ikään kuin yhtenä yksikkönä.”

			En olisi itse osannut ilmaista asiaa paremmin. Pappikin näytti olevan vastaukseen tyytyväinen, sillä hän nyökkäsi. ”Hyvä, siinä tapauksessa voimme siirtyä muodollisuuksiin.”

			Ensin näytimme hänelle henkilöllisyystodistuksemme. Samalla pappi pani merkille, että olin syntyjään saksalainen. Ja evankelinen.

			”Oletteko aikeissa liittyä miehenne uskontokuntaan?” pappi kysyi, mihin pudistin päätäni.

			”En”, vastasin.

			Pappi nyökkäsi tiedolle.

			Seuraavaksi hän esitti uskoon ja Raamattuun liittyviä kysymyksiä. Minuun teki vaikutuksen se, kuinka Darrenin vastaukset tulivat kuin apteekin hyllyltä. Minusta ei voinut sanoa samaa, mutta onnekseni pappi katsoi puutteellisia tietojani läpi sormien.

			Kun kirkkoherra Brown oli selittänyt meille seremonian kulun, hän lähti Darrenin kanssa sisälle kirkkorakennukseen samalla kun jäin Lucyn kanssa ovensuuhun odottamaan. Vaikka Darren oli jo nähnyt minut puvussani, minun piti astua kirkkoon vasta kun urut alkaisivat soida, ja kaaso tulisi perässäni.

			Lucy nyki leninkiään hermostuneena. Olisi voinut luulla, että hän oli morsian, en minä.

			”Oletteko harkinneet tätä kunnolla?” hän kysyi.

			”Mitä ” ihmettelin. ”Häitäkö?”

			”Peruisin omani, jos se olisi mahdollista” Lucy tokaisi.

			Katsoin häntä hämmästyneenä. Hän ei ollut vaikuttanut millään tavalla onnettomalta Billyn vierellä. Päinvastoin.

			”Miksi sitten? Eikö teillä mene hyvin?”

			”Ongelmana on itse avioliitto. Se sitoo meidät naiset lapsiin ja keittiöön. Vaikka aviomies antaisi puolisonsa olla itsenäinen, vaimon on silti hoidettava kaikki kotiaskareet. Tulette vielä huomaamaan sen.”

			Olin jo vastaamaisillani, ettei minulle tulisi käymään niin, kun huomasin kirkkoherran taloudenhoitajan lähestyvän meitä nopeasti. Hän piteli käsissään kukkakimppua, joka näytti siltä kuin se olisi poimittu puutarhasta vasta äsken.

			”Tässä”, nainen sanoi hengästyneenä. ”Morsian tarvitsee kimpun. Kaikkea hyvää teille!”

			”Kiitos, tämä oli teiltä kovin ystävällistä!” vastasin ja katsoin kimppua. Siinä oli vaaleanpunaisia astereita, valkoista kesäharsoa ja purppuranpunaisia neilikoita. Se ei ehkä ollut kaikkein tyypillisin morsiuskimppu, mutta pidin siitä silti kovasti. Huomaisikohan pappi, että kukat olivat hänen puutarhastaan?

			Seuraavassa hetkessä ilmoille kajahtivat harmonilla soitetut häämarssin ensimmäiset sävelet. Kirkkoherran kirjoituspöytä saattoi olla Washingtonin aikainen, mutta hänen kirkossaan ei selvästikään ollut oikeita urkuja. Mutta mitä siitä. Kuka harmonin ääressä istuikaan, hän soitti sitä hyvin.

			Taloudenhoitaja vilkutti minulle vielä rohkaisevasti ja juoksi sitten takaisin talolle.

			”Mennäänkö?” kysyin Lucyn puoleen kääntyen. Hän nyökkäsi ja silotti helmaansa kädellään. Lähtiessäni liikkeelle hän tarttui minua käsivarresta.

			”Älkää ymmärtäkö minua väärin. Avioliitossamme on paljon hyvää. En usko, että Billyä parempaa miestä onkaan. Välillä vain mietin, että olisin voinut tehdä elämälläni jotain muutakin.”

			”Voitte tehdä sen vieläkin”, sanoin.

			Lucy hymyili alakuloisesti ja sanoi sitten: ”Niin kai. Mutta älkää antako sulhasenne enää odottaa.”

			Lähdin liikkeelle mietteliäänä. Pitikö Lucy päätöstäni hätiköitynä? Uskoiko hän, että avioliitto pilaisi tulevaisuuteni?

			Työnsin hänen sanansa mielestäni. Olin varma, että päätökseni oli oikea. Darren oli hyvä mies. Saatoin luottaa hänen tukeensa riippumatta siitä, mitä ryhdyin tavoittelemaan. Eikö opintoesitteiden tilaaminenkin sen todistanut?

			Kirkonpenkkejä ohittaessani oloni kävi kuitenkin haikeaksi. Kuinka ihanaa olisikaan ollut, jos äiti olisi voinut olla nyt mukana! Jos olisimme saaneet viettää yhdessä huumaavaa juhlaa, kuten kaikki muutkin.

			Mutta milloin elämässäni oli ylipäätään mikään mennyt kuten kaikilla muilla? Ei ainakaan kertaakaan sen jälkeen, kun olin sinä kohtalokkaana päivänä tajunnut olevani raskaana lehtorilleni. Ja ehkä näin olikin parempi.

			Darren seisoi bestmaninsa rinnalla ja näytti liikuttuneemmalta kuin vielä koskaan. Billy katsoi rakastavasti vaimoaan, joka asteli perässäni.

			En todellakaan voinut käsittää, miksi Lucy oli puhunut mitään avioliittonsa perumisesta. Mutta mistä sitä kukaan tiesi, mitä toisten mielessä liikkui. Emme tunteneet toisiamme, enkä siksi voinut tietää, millaisista toiveista ja unelmista hän oli avioliittonsa aikana joutunut luopumaan.

			Kun lopulta seisoin Darrenin vieressä, kaikki kielteiset ajatukset katosivat mielestäni. Pappi kertoi meille avioliittoon sisältyvistä velvollisuuksista ja huomautti, että sitoutuminen olisi elinikäistä, kestäisi myötä- ja vastamäet.

			Kun lausuimme vihkivalojamme ja vaihdoimme sormuksia, kun vakuutimme toisillemme olevamme aina toistemme tukena, niin hyvinä kuin huonoinakin aikoina, tunsin syvää rakkautta ja myös varmuutta siitä, että olin päässyt perille. Että minulla oli jälleen jotakin pysyvää, että olin taas kotona.

			”Voitte suudella morsianta”, pappi päätti puheensa, ja teimme työtä käskettyä samalla kun Billy hurrasi vieressämme ja Lucy taputti meille.

			Menimme juhlan kunniaksi ravintolaan syömään, ja pääsin samalla tutustumaan Billyyn ja Lucyyn vähän paremmin. Pariskunnalla oli kaksi lasta, jotka he olivat jättäneet täksi aikaa Billyn äidin hoteisiin. Lucy kertoi opiskelleensa kirjallisuutta ja halunneensa kirjailijaksi. Hänelle ei kuitenkaan ollut tähän mennessä jäänyt perhe-elämältä aikaa kirjoittamiseen.

			Ymmärsin nyt vähän paremmin, mitä Lucy oli yrittänyt minulle kirkon edessä sanoa. Samalla jäin kuitenkin miettimään, eikö unelman toteuttaminen olisi ollut hänelle vielä mahdollista. Tiesikö Billy vaimonsa toiveista? Vai eikö Lucy uskaltanut puhua ajatuksistaan miehelleen?

			Hyvästellessämme kutsuimme pariskunnan vielä myöhemmin järjestettävään hääjuhlaamme.

			”Sinne sitten smokki päälle”, Darren vitsaili vielä viimeiseksi.

			”Sopii, kunhan tarjolla on oikeaa samppanjaa!”

			”Tilaan sitä heti ensi viikolla!” Miehet halasivat toisiaan nauraen, minkä jälkeen Billy puristi kättäni.

			”Toivon teille kaikkea hyvää, Sophia. Ja pitäkää Darrenista hyvä huoli.”

			”Pidän”, lupasin.

			”Hyvää kuherruskuukautta”, Lucy toivotti ja halasi meitä kumpaakin. Sitten he nousivat autoonsa ja ajoivat hetken päästä tiehensä.

			”Mitä seuraavaksi?” kysyin Darrenilta. Päivä oli ollut ihana, mutta silti tuntui kuin jotakin vielä puuttuisi. En halunnut meidän lähtevän vielä kotiin. Mieluiten olisin sulkeutunut hänen kanssaan kuplaan, jonne kellään muulla ei olisi asiaa. Olimme kai sentään ansainneet jonkinlaisen hääyön? 

			”Minulla on ajatus”, Darren sanoi, tarttui käteeni ja veti minut perässään autolle.

			”Minne aiot ajaa?” kysyin.

			”Näet sitten.”

			Sydämeni alkoi pamppailla. Kun Darren sai ajatuksen, tiedossa oli yleensä jotakin odottamattoman ihanaa.

			Ajoimme kauniiseen Bed-and-Breakfast-majapaikkaan, joka sijaitsi Woodbridgen laitamilla. Puutarhassa pulppusi pieni suihkulähde, ja puiden oksilta kantautui lintujen liverrystä. Talo oli kuin sadusta. Vaikutelmaa voimisti terassin kaiteella patsasteleva kissa, joka näytti iskevän meille silmää.

			Talon omistaja oli keski-ikäinen nainen, jonka vaalea tukka oli kammattu ylös. Hän ilahtui vieraita saadessaan. ”Maggie Moon”, nainen esitteli itsensä.

			Purin huultani. Miten tällaisessa lumotussa talossa asuvalla naisella saattoikin olla tuollainen nimi!

			”Näimme, että tarjoatte täällä majoitusta vieraille”, Darren sanoi. Tajusin, että hänen oli täytynyt katsella hääyön viettoon sopivia paikkoja samalla kun hän oli etsinyt meille kirkkoa ja vihkipappia. Miksei hän ollut sanonut minulle siitä mitään?

			”Se pitää paikkaansa”, Maggie Moon vastasi. Hän hymyili meille leveästi kuin arvaisi meidän menneen aivan äsken naimisiin.

			”Olisiko teillä vapaata huonetta Mrs. O’Connorille ja minulle?” Darren katsahti minuun ylpeänä kuin juuri voittamaansa pokaaliin.

			”Tottahan toki! Oletteko täällä jostakin erityisestä syystä?” nainen kysyi.

			Mietin, tarvittiinko sellaista.

			”Näytätte kumpikin jotenkin niin säteileviltä”, nainen selitti. ”Aistin paljon myönteistä energiaa.” Hän katsoi meitä odottavasti. ”Kyky on isoisäni peruja”, hän jatkoi, kun emme heti osanneet päätellä, mihin hän pyrki. ”Hän oli cherokee. Nimeni on niitä peruja. Hänen esi-isänsä olivat poppamiehiä, joilla oli erityinen suhde luontoon.” Nainen hymyili ylpeänä. ”Ilmeisesti kyky on periytynyt minullekin. Näen, ovatko ihmiset onnellisia vai surullisia, silloinkin kun heidän ilmeensä ei paljasta sitä.”

			Meidän onnellisuutemme varmasti näkyi, sillä Darren ja minä hymyilimme suu messingillä, kuten entinen kollegani Ray Bellows olisi asian ilmaissut.

			”Menimme juuri naimisiin”, Darren sanoi ja kietoi toisen käsivartensa hellästi hartioilleni.

			”Voi, oikein paljon onnea!” Maggie Moon taputti käsiään. ”Siinä tapauksessa minulla on teille täydellinen huone!”

			Hän viittoi meitä seuraamaan perässään. Nousimme natisevia portaita talon yläkertaan.

			Nainen avasi meille oven, jonka takaa paljastui vaaleanpunainen unelma. Miss Arden olisi ollut huoneesta haltioissaan. Todennäköisesti Madamekin, joka kyllä piti vaaleanpunaisesta, vaikkei halunnut sitä tuotteisiinsa kilpailijattarensa takia.

			Seinät oli verhoiltu hennon vaaleanpunaisella silkkidamastilla, johon oli kudottu herkkiä ruusunkukkia. Jos kyseessä ei ollut hyvin säilynyt perintökalleus, nainen oli varmasti pulittanut kangastapeteistaan pitkän pennin.

			”Täysikuu oli juuri”, Maggie Moon sanoi meille. ”Tähän aikaan huoneissa on aina paras vire. Kuka tietää –.” Hän vaikeni kesken lauseen ja hymyili paljonpuhuvasti. ”Kuka tietää, onko teitä täällä vietetyn yön jälkeen pian enemmänkin kuin kaksi.”

			Darren kurtisti otsaansa hämmentyneen näköisenä, mutta minä olin ymmärtänyt. Nainen toivoi, että siittäisimme huoneessa lapsen.

			Vilkaisin Darrenia. Tekisimmekö sen? Halusiko hän lasta?

			En tiennyt, mitä itse halusin. Sydämessäni oli edelleen aukko. Paikka, joka oli varattu Louis-pojalleni. Voisiko toinen lapsi täyttää sitä? Tai oliko sen aika nyt, kun minulla oli niin paljon suunnitelmia, niin paljon tehtävää?

			”Katsotaan”, väistin viittauksen ja pujotin käsivarteni Darrenin käsikoukkuun. Toivoin, että emäntämme tajuaisi eleestä, että halusimme olla nyt kahden.

			Hän ymmärsi kuin ymmärsikin vihjeen. ”Jätän teidät sitten omaan rauhaan. Jos tarvitsette jotakin, voitte soittaa sisäpuhelimella alakertaan. Asennutin tänne sellaisen aivan äskettäin. Ette uskokaan, kuinka paljolta vaivalta se minut säästää. Aamiaista on tarjolla kuuden ja kymmenen välillä.”

			Kiitimme naista, joka poistui huoneesta.

			Katsoimme toisiamme. Mr. ja Mrs. O’Connor. Se tuntui yhä epätodelliselta, mutta olin varma, että olimme tehneet oikein.

			Vaikka seinillä oli täällä varmasti korvat, rakastelimme sinä yönä intohimoisesti. Meille oli yhdentekevää, kuuliko Maggie Moon meidät.

			”Miltä tuntuu olla tuore Mrs. O’Connor?” Darren kysyi maatessamme sängyssä toisiimme kietoutuneina yön pimeydessä.

			”Hyvältä”, vastasin. ”Onnelliselta. Voittamattomalta!”

			Darren naurahti ja suukotti otsaani. ”Kukaan muu ei sanoisi noin.”

			”Mutta siltä minusta tuntuu.” Painoin hänen kämmenensä sydäntäni vasten. En ollut koskaan ennen tuntenut samanlaista lämpöä ja yhteenkuuluvuutta. ”Minusta tuntuu kuin voisin siirtää vuoria.”

			”Minustakin”, Darren vastasi ja silitti olkapäätäni.

			Katsoimme toisiamme silmiin, ja yritin kuvitella, millaista elämämme tulisi olemaan. Siinä olisi muuttuvia tekijöitä, kuten työpaikkoja tai itsellemme asettamiamme tavoitteita, mutta pystyin hyvin kuvittelemaan, kuinka heräisin joka aamu Darrenin kanssa ja kävisin joka ilta hänen viereensä nukkumaan. Kuinka vitsailisimme yhdessä tai ratkoisimme vastaan tulleita pulmia. Kuinka suutelisin häntä joka päivä ja tuntisin oloni kannatelluksi hänen kanssaan.

			Seuraavana aamuna Maggie Moon tervehti meitä leveästi hymyillen. Oliko hän kuullut yölliset puuhamme? Aivan varmasti. Mutta tuskin hän vastanaineilta muuta odottikaan. Hän toivotti meille kaikkea hyvää elämään ennen kuin hyvästelimme ja lähdimme tekemään paluumatkaa New Yorkiin. Vatsaani kipristeli odotuksesta.

			Tieni oli nyt vapaa. Kukaan ei voisi enää vaatia minua kieltämään itseltäni onnea työn takia.

		

	
		
			5. luku

			Oloni oli vähän pelokas lähestyessäni sairaalaa maanantai-iltapäivänä. Miten Henny suhtautuisi siihen, että olimme Darrenin kanssa menneet naimisiin ja kerroin hänelle siitä vasta nyt?

			Mitä lähemmäs hänen huonettaan pääsin, sitä kovempaa sydämeni jyskytti.

			Ymmärtäisikö hän, että olin tehnyt sen töiden takia? Koska enhän vielä edes tiennyt, oliko Madame kiinnostunut palkkaamaan minut uudestaan…

			Pysähdyin oven eteen hermostuneena ja vääntelin käsiäni. Muina päivinä olin astunut ovesta sisään muitta mutkitta, mutta nyt epäröin.

			Vasta kun käytävään ilmestyi yksi hoitajista, nykäisin itseni liikkeelle ja koputin.

			Kuulin Hennyn kutsuvan minut sisään ja astuin huoneeseen. Samalla huomasin, ettei viereinen sänky ollut enää pedattuna. Henny oli siis saanut huonetoverin.

			”Hei”, tervehdin ystävääni.

			Hän oli noussut kunnolla istumaan sängylleen. Vuoteen viereisellä sivupöydällä oli kahvikuppi ja lautanen, jolle oli jäänyt vielä vähän muruja. Toipuminen oli edennyt vauhdilla edellisten päivien aikana. Tilanne oli jo niin hyvä, etten joutunut enää kietomaan huivia suuni eteen.

			”Hei sinullekin!” Henny sanoi odottamattoman iloisella äänellä. ”Et varmasti usko, mitä tänään tapahtui.”

			”Mitä sitten?” kysyin ja vilkaisin ympärilleni. Huonetoveria ei näkynyt.

			”Saimme jonkinlaisia leivoksia! En tiedä ihan varmaksi, mitä ne olivat, mutta maistuvia joka tapauksessa!”

			”Sepä on mukava kuulla”, vastasin. ”Ja olet ilmeisesti saanut seuraa.”

			Henny nyökkäsi. ”Vähän vanhempi nainen, jonka kuulo ei oikein pelaa. Mutta oikein mukava. Hän on juuri lääkärin luona. En tiedä yhtään, mikä hänellä on, ja hän puhuu vain englantia. Yritin puhua hänelle sekä saksaa että ranskaa, mutta kummastakaan ei ollut apua.”

			Asia ei kuitenkaan näyttänyt Hennyä sen pahemmin vaivaavan. Pelkkä toisen ihmisen läsnäolo oli saanut häneen uutta eloa.

			Oma oloni kävi kuitenkin tästä vain entistä tukalammaksi ja mietin, pitäisikö minun sittenkin kertoa uutiset joskus toiste. Tulin kuitenkin siihen lopputulokseen, ettei viivyttely kannattaisi. Mitä pidempään tietoa panttaisin, sitä enemmän hän siitä suuttuisi.

			”Henny, minun pitää kertoa sinulle yksi juttu”, aloitin. Oloni oli etova. ”Muistat varmaan, mitä Madame Rubinstein vaati minulta silloin kun olin hänellä töissä.” Henny katsoi minua ymmällään, joten tarkensin: ”Hän vaati, etten menisi naimisiin. Se oli ehtona työpaikan saamiselle.”

			Nyt Henny näytti olevan jälleen kartalla. ”Mitä siitä?” hän kysyi.

			”No minä…” Hengitin syvään ja puristin käsilaukkuani tiukasti. ”Menimme Darrenin kanssa viikonloppuna naimisiin.”

			Hetken aikaa huoneessa oli niin hiljaista, että olisimme voineet kuulla neulan putoavan.

			”Vannon, että teimme sen vain siksi, että olen jo naimisissa, kun menen kysymään Madamelta töitä, jottei hän voi uudelleen sanella minulle sellaisia ehtoja”, jatkoin. ”Sitä paitsi aiomme järjestää vielä siviilivihkimisen, ja silloin haluan sinut kaasoksi. Sen suhteen kaikki on ennallaan.”

			Henny näytti jähmettyneeltä kuin marmoripatsas. ”Menitte siis naimisiin.”

			”Niin, ja vannon, että meidän oli pakko hoitaa se nopeasti. Ja haluan sinut oikeasti ensi kerralla kaasoksi.”

			Henny vilkaisi minua surumielisenä. ”Ja keitä oli läsnä nyt? Täälläkin vihkimiseen tarvitaan varmaan todistajat?”

			Nyökkäsin vaivautuneena. ”Darren pyysi erästä ystäväänsä. Hänen vaimonsa oli kaasona.”

			Henny oli pitkään hiljaa, ja sydämeni kurtistui joka hetki enemmän kokoon. Anelin mielessäni, että hän sanoisi jotakin. Vaikka sitten huutaisi, kunhan vain avaisi suunsa.

			En kuitenkaan sanonut sitä ääneen. Hennyn tarvitsi ilmeisesti sulatella tietoa hetken aikaa.

			”Ole kiltti ja koeta ymmärtää, miksi en voinut pyytää sinua”, jatkoin hetken päästä, vaikken uskonut sanojeni vaikuttavan mitenkään. ”Lääkärit eivät olisi päästäneet sinua lähtemään.”

			Hän ei vieläkään virkkanut mitään, vaan tuijotti ohitseni tyhjyyteen.

			”Olisit voinut silti kertoa minulle etukäteen”, hän sanoi lopulta vaimeasti. Äänestä kuulsi selvästi pettymys. ”Olen kuitenkin vielä ystäväsi, enkö olekin?”

			”Totta kai olet!” kiiruhdin vakuuttamaan. ”Eikä tämä liity sinuun. Minä…”

			Vaikenin Hennyn katseen nähdessäni. ”Ei minulla… olisi ollut mitään sitä vastaan”, hän sanoi. ”Sinähän päätät itse omista asioistasi. Ja mitä minulle kertominen olisi edes muuttanut?”

			”Ajattelin, että se kiihdyttäisi sinua liikaa. Anna anteeksi.”

			Totta puhuen olin miettinyt pelkästään opintojani ja Madamea, ja olin siitä nyt suunnattoman pahoillani.

			Henny katsoi minua silmiin. ”Tiedät, että toivon sinulle aina vain parasta. Jos tämä Darren on sinun parhaaksesi…”

			”Hän on”, vastasin. ”Ajattelin päätöstä tehdessäni oikeasti vain sitä, ettei Madame voi sanella minulle uutta avioliittoehtoa. Ja tietysti sitä, että rakastan Darrenia enkä voi kuvitella mitään parempaa kuin olla hänen vaimonsa.”

			”Opiskelua lukuun ottamatta, vai mitä?” Hennyn kasvoilla häivähti jähmeä hymy.

			”Se yltää samaan.” Vaikenin hetkeksi ja tarkkailin Hennyä. Antaisikohan hän minulle anteeksi? Vai pyytäisi lähtemään?”

			”Henny?” kysyin, kun hän oli jälleen ollut hetken vaiti. ”Voitko antaa minulle anteeksi?”

			Hän epäröi hetken ja nyökkäsi sitten. ”Ensi kerralla voit kertoa minulle etukäteen, eikö niin? Olen viimeinen, joka yrittäisi sinua estää tekemästä mitään. Ja häät ovat iso juttu, vaikken niihin pääsisikään.”

			”Kyllä sinä niihin pääset!” Tartuin häntä kädestä. ”Lupaan sen, tämä oli pelkkä hätäratkaisu. Menen heti huomenna Madame Rubinsteinin puheille, sillä tarvitsen töitä rahoittaakseni opintoni.”

			”Ja vieroitukseni, eikö vain?” Henny kysyi. Pelästyneen ilmeeni nähdessään hän lisäsi vielä: ”Lääkäri kertoi siitä minulle. En tiedä… miten saan sen maksettua sinulle takaisin.”

			”Ei sinun tarvitse”, vastasin. ”Olemme auttaneet toisiamme jo aiemminkin. Nyt on vain minun vuoroni, eikö vain?”

			”Okei”, hän vastasi. Olin jo niin tottunut tähän amerikkalaiseen pikkusanaan, etten kiinnittänyt siihen yleensä mitään huomiota, mutta Hennyn suusta se kuulosti hassulta.

			Hymyilin hänelle. ”Meillä tulee olemaan siellä mukavaa.”

		

	
		
			6. luku

			Seuraavana aamuna katselin korkeaa toimistorakennusta, jossa sijaitsi Rubinstein-yhtiön päämaja. Madame johti kosmetiikkaimperiumiaan ylemmistä kerroksista, niistä joissa pilvet heijastuivat ikkunoista. Sanomalehtien viime aikoina julkaisemien artikkeleiden mukaan yhtiö jatkoi kasvuaan, vaikka talouskriisiä ei ollut vielä selätetty. Naiset halusivat olla kauniita myös kriisin keskellä.

			Matkalla tänne oloni oli ollut levoton, mutta nyt tunsin itseni päättäväiseksi. Kävin sisään lasiovista ja menin aulavirkailijan luokse. Minua tervehtivällä nuorella naisella oli kastanjanruskea lainehtiva tukka ja kirkkaanpunaista huulipunaa, jonka sävy sopi upeasti hänen punakukikkaaseen paitaansa.

			”Haluaisin päästä Madame Rubinsteinin puheille”, ilmoitin. ”Nimeni on Sophia O’Connor.”

			”Onko teillä tapaaminen?” nainen kysyi.

			”Ei ole, mutta minulla on hänelle kiireellistä asiaa.”

			”Olen pahoillani, mutta Mrs. Rubinstein ei ole paikalla tänään.”

			Miksi nainen oli siinä tapauksessa edes kysynyt, oliko minulla tapaaminen?

			Yritin olla näyttämättä pettymystäni. ”Milloin hän palaa?” Katseeni hakeutui hissien suuntaan. Miksen voisi vain mennä ylös ja kysyä asiaa suoraan Madamen sihteeriltä?

			”Hän on parhaillaan Lontoossa. Ei todennäköisesti siis vielä hetkeen. Vierailun kesto riippuu siitä, kauanko häntä tarvitaan liikkeessä.”

			Huokaisin turhautuneena. Sitten sain ajatuksen.

			”Voisinko jättää hänelle viestin? Jotta hän voisi halutessaan ottaa minuun yhteyttä.”

			Nainen katsoi minua kuin pyyntöni olisi ollut jollakin tapaa julkea – mutta ojensi minulle kuitenkin paperin, kynän ja pienen kirjekuoren. Otin ne mukaani ja istuuduin yhdelle odotusaulan sohvista kirjoittamaan käsilaukkuani alustana käyttäen:

			Hyvä Madame Rubinstein,

			olisin mielelläni puhunut kanssanne kasvotusten, mutta minulle kerrottiin, että viivytte Euroopassa vielä jonkin aikaa, ja siksi päätin jättää teille tämän lyhyen viestin.

			Liikoja selittelemättä haluan kertoa, että olen irtisanoutunut E. Ardenin palveluksesta. Mietin siksi, oletteko edelleen kiinnostunut palkkaamaan minua. Jos olette, tapaisin teidät mielelläni keskustellakseni asiasta tarkemmin.

			Ystävällisin terveisin

			Sophia O’Connor (o. s. Krohn)

			Hengitin syvään ja tarkastelin sanojani. Olisiko sävyn pitänyt olla vähän nöyrempi? Olisiko minun pitänyt pyytää työtä suoraan?

			Intuitioni neuvoi minua kuitenkin jättämään kirjeen sellaiseksi kuin se oli. Madame piti jalustalle nostamisesta ja mielistelystä, mutta muistin myös, kuinka halveksivasti hän oli puhunut ihmisistä, jotka veivät hännystelynsä liian pitkälle. Jos hän halusi palkata minut, hän ottaisi kyllä yhteyttä. Ja jos ei halunnut, mikään määrä nöyristelyä ei olisi saanut häntä toisiin aatoksiin.

			Työnsin kirjeen kuoreen vapisevin sormin ja liimasin kuoren kiinni. Sitten nousin, oikaisin ryhtiäni ja astelin jälleen vastaanottotiskin ääreen.

			”Varmistakaa, että kirje päätyy Madamen pöydälle. Siinä on erittäin tärkeä viesti.”

			”Huolehdin asiasta, Miss O’Connor”, nainen vastasi.

			Mieleni teki korjata, etten ollut miss, mutta jätin sen sanomatta ja kiitin virkailijaa.

			Takaisin kadulle päästyäni huomasin, että polveni tutisivat jännityksestä. Pettymyksen aalto pyyhkäisi ylitseni. Olin toivonut niin kovasti, että olisin saanut asiat selvitettyä ennen parantolaan lähtemistä. Nyt minun olisi jälleen odotettava ja elettävä epätiedossa, koska en tiennyt, ottaisiko Madame minuun yhteyttä tai milloin hän palaisi matkaltaan.

			Muistin, etteivät firman työntekijät olleet pystyneet ennenkään sanomaan, kauanko Madame viipyisi matkoillaan. Hänellä oli tapana muuttaa suunnitelmiaan hetken mielijohteesta ja lähteä vaikkapa Pariisiin tai joskus jopa Australiaan katsomaan, miten liiketoimet sujuivat.

			Palasin kotiin melko lannistuneena. Darren teki tänään töitä oman pöytänsä äärestä.

			”Miten kävi?” hän kysyi ennen kuin olin ehtinyt kunnolla ovestakaan.

			”Madame Rubinstein ei ollut paikalla”, vastasin apeana. ”Hän on Euroopassa, eikä siis välttämättä ihan pian palaamassa.”

			Darren tuli luokseni ja suuteli minua. ”Älä huoli, rakas. Hän tulee kyllä takaisin.”

			”Mutta milloin?” Huokaisin raskaasti käpertyessäni Darrenin syleilyyn.

			”Varmasti pian”, hän lohdutti.

			Seuraavana aamuna tohtori Higgins soitti meille ja kertoi, että voisimme matkustaa Lakeview-nimiseen parantolaan jo seuraavalla viikolla. Hän vakuutti minulle, että Henny tulisi toipumaan, ja tarjoutui auttamaan, jos meille tulisi mitään kysyttävää.

			Iltapäivällä menin Hennyn luokse kertoakseni hänelle hyvät uutiset. Tohtori Higgins oli luonnollisesti ehättänyt edelleni.

			”Tarvitsen uusia vaatteita”, Henny sanoi sairaalakaapuaan nykien. ”En usko, että voin näyttäytyä siellä vanhoissa kuteissani.”

			Olin vienyt Hennyn vanhat vaatteet kotiin ja pessyt ne. Tahrat eivät olleet kuitenkaan lähteneet, vaikka olin käyttänyt ”putipuhtautta” lupaavia pesuaineita.

			”Voisinko lainata jotakin sinulta?” Henny tiedusteli.

			Pudistin päätäni. ”Ei käy. Hankimme sinulle omat vaatteet. Voin lainata sinulle jonkin asun, mutta vain sitä varten, että pääset kanssani kaupoille.”

			”Ei meillä ole sellaiseen aikaa. Tohtori Higgins sanoi, että lähdemme matkaan jo tiistaina. Enkä tiedä, jaksaisinko edes vielä mitään ostosreissua.”

			”Siinä tapauksessa hoidan asian puolestasi. Tavarataloissa on valtavasti kauniita asuja, kerrot vain, mitä haluat.”

			Henny näytti vaivautuneelta. ”Ne maksavat varmaan kamalasti.”

			”Älä höpsi! Täytyyhän laadun olla kestävää, vai mitä?”

			Totta puhuen olin vain iloinen päästessäni vaatettamaan ystäväni. Hän karistaisi Pariisin varjot kannoiltaan ja aloittaisi uuden elämän ilman Jouellea, joka oli lähestulkoon pilannut hänen elämänsä ja terveytensä.

			”Hyvä on sitten”, Henny sanoi vaimealla äänellä ja laski katseensa. Tiesin, että hän häpesi tilannettaan. Sitä hänen ei olisi tosiaankaan tarvinnut nyt uuden alkunsa edessä. Olimme auttaneet toisiamme vastavuoroisesti pienestä pitäen, ja olin iloinen, että sain nyt maksaa hänelle takaisin omaa kiitollisuudenvelkaani. 

			Syksyn uudet mallistot olivat jo saapuneet Macy’sille, mutta sää oli vielä vähän turhan lämmin paksuille takeille ja villahameille.

			Olimme Hennyn kanssa kirjoittaneet luettelon kaikesta, mitä hän tarvitsisi – alusvaatteista ja yöasuista päällysvaatteisiin ja matkakassiin.

			Tunsin pientä lapsellista tyydytystä ajatellessani Jouellea nyt: hän oli hävinnyt, minä voittanut. Henny oli luonani. Ystäväni saisi itselleen uuden alun ja löytäisi uuden rakkauden. Pakottauduin kuitenkin hillitsemään itseni ja palautin mieleeni, että minun oli oltava kärsivällinen. Hennyn ei kannattanut ajatella uutta rakkautta ennen kuin hän olisi taas terve. Uuden onnen löytäminen olisi mahdollista vasta, kun hän olisi kunnossa.

			Kun palasin kotiin samana iltana, mukanani oli täysiä vaatekasseja, joissa oli puseroita, hameita ja bleisereitä. Olin valinnut värejä, joista uskoin Hennyn pitävän.

			”Hyvänen aika, mitä sinä olet hankkinut?” Darren kysyi kantamukseni nähdessään. ”Oliko siellä alennusmyynti?”

			Pudistin päätäni. ”Ei, vaan ostin nämä Hennylle. Hän tarvitsee hoitolaan uusia vaatteita. En halua, että henkilökunta pitää häntä jonakin kiertolaisena.”

			”Tuskin he sitä luulevat ottaen huomioon, että hän on menossa niin kalliiseen ohjelmaan.” Darren hymyili, nousi pöytänsä äärestä ja tuli luokseni. Hän otti kassini, asetti ne varovasti keittiönikkunan alla olevalle penkille ja suuteli minua. ”Olet enkeli, tiesitkö sitä.”

			”Ainakin yritän”, vastasin.

			Huulemme koskettivat jälleen, ja Darrenin kädet vaelsivat selälläni himokkaina. Tajusin, että tämä olisi viimeisiä iltoja, kun olisimme kahden eikä meidän tarvitsisi varoa mitään.

			Darrenin himo sai minustakin otteen. Käteni vaelsivat hänen housunkaulukselleen ja siitä paidan alle. ”Hei, mitä sinä nyt?” hän kysyi liioitellun yllättyneenä ja virnisti samalla leveästi. Kiskoin paidanhelman housuista kokonaan ja suutelin häntä ahnaasti. Ajatus siitä, että hän ottaisi minut nopeasti keittiönpöydällä lietsoi haluani entisestään.

			Samassa puhelin pirahti soimaan – varmasti kautta aikain huonoimmalla mahdollisella hetkellä.

			”Voi ei”, huohotin veren kohistessa korvissani.

			”Annetaan sen soida”, Darren sanoi samalla kun suuteli edelleen kaulaani.

			Pirinä jatkui kuitenkin pitkään ja tuntui käyvän hetki hetkeltä läpitunkevammaksi.

			Irrottauduin Darrenista harmistuneena ja menin käytävään nostamaan kuulokkeen.

			Puhelu oli sairaalalta, ja ehdin jo säikähtää, kunnes kävi ilmi, että tohtori Higginsin vastaanottoapulainen soitti vain ilmoittaakseen, että Henny kotiutettaisiin huomenna.

			Yllätyin kuullessani sen, koska tämä tuli luultua aikaisemmin. Oliko Hennyn tila kohentunut äkisti niin paljon? Hoitaja kuitenkin selitti minulle, että heillä oli pulaa vuodepaikoista. ”Olisi hienoa, jos voisitte hakea potilaan kotiin jo aamupäivästä.”

			”Teemme niin. Kiitos”, sanoin ja laskin kuulotorven paikoilleen.

			”Mitä nyt?” Darren kysyi palatessani. Äskeinen intohimomme oli kadonnut.

			”Voimme hakea Hennyn kotiin. Huomenna aamupäivällä.”

			”Nyt jo?” Darren ihmetteli. ”Luulin, että hänen pitäisi jäädä vielä viikonlopuksi.”

			”Hänen sänkyään ilmeisesti tarvitaan jollekin toiselle, ja hän voi kuitenkin jo ihan hyvin.” Olin hetken vaiti. Tähän mennessä en ollut vielä joutunut juuri tekemisiin Hennyn vieroitusoireiden kanssa. Mitä jos hän menisi luonamme huonompaan kuntoon? Saisinko siltä varalta jonkinlaisia toimintaohjeita?

			Darren astui taakseni, ja tunsin hänen lämpönsä. Hänen huulensa painautuivat niskaani vasten ja suutelivat hellästi herkkää ihoa.

			”Mennään”, hän kuiskasi kietoessaan kätensä ympärilleni ja liu’uttaessaan ne rinnoilleni. Tunsin hänen kosketuksensa kankaan läpi ja liekki syttyi jälleen. Pyörähdin ympäri hänen otteessaan, painauduin lujasti häntä vasten ja annoin nostaa itseni keittiönpöydälle.

		

	
		
			7. luku

			Henny astui alaoven kynnyksen yli varovasti ympärilleen vilkuillen kuin lapsi, joka astui rakennukseen ensimmäistä kertaa. Ovellemme johtavia portaita noustessamme hän köhi kuin vanha nainen. Mietin murheissani, kuinka hän oli ennen tanssinut lavalla tuulispäänä näyttämättä edes hengästyneeltä. Toivoin koko sydämestäni, että hän pystyisi jonakin päivänä vielä tanssimaan.

			Olimme laittaneet kaiken valmiiksi, jotta Henny tuntisi olonsa meillä mukavaksi. Olimme pystyttäneet olohuoneeseen sermin, joka tarjosi hänelle mahdollisimman paljon yksityisyyttä. Olin tyhjentänyt kaapin, johon hän saisi tavaransa. Siellä oli myös laukku, joka hänellä oli ollut tullessaan. En ollut kajonnut sen sisältöön, sillä Henny saisi itse päättää, mitä kaikkea halusi säästää. Olin pessyt ainoastaan vaatteet, jotka hänellä oli ollut yllään sairaalaan mennessään. 

			Henny katseli ympärilleen. ”Teillä on aivan ihana asunto”, hän sanoi. ”Minulle ei… jäänyt siitä mitään muistikuvaa.”

			”Romahdit syliini heti ovella”, kerroin. ”Et ehtinyt nähdäkään, miltä täällä näytti.”

			Ohjasin Hennyn sohvalle, jossa hän saisi nukkua. Lääkärin mukaan hän tarvitsisi paljon lepoa ennen kuin lähtisimme kohti hoitolaa.

			Olin saanut sairaalasta mukaan tippoja, joiden avulla vieroitusoireita voitiin lievittää. Ne sisälsivät oopiumia, mutta hyvin laimeassa muodossa.

			”Ainetta ei ole sen enempää kuin tavallisissa kipulääkkeissä”, lääkäri oli selittänyt minulle. ”Se ei laukaise riippuvuutta, mutta lievittää oireita, jos ne ovat hyvin voimakkaita.”

			Suhtauduin lääkkeeseen epäilevästi. Riippuvuudesta oli tarkoitus päästä eroon parantolassa, sen verran tiesin. Mutta kai olisi ollut parempi, jos ainetta ei olisi annettu hänelle ollenkaan? Ei sitä ollut annettu hänelle keuhkokuumeen hoitamisenkaan aikana… Tosin silloin hän oli ollut hädin tuskin tajuissaan. Miten olisi asian laita nyt?

			Olin sopinut Hennyn kanssa, että hän saisi tippoja vain, jos hänen olonsa kävisi oikeasti sietämättömäksi. En kuitenkaan halunnut ajatella koko asiaa juuri nyt.

			”Ole kuin kotonasi”, sanoin. ”Ja pyydä aivan huoletta mitä vain. Meillä on melkein kaikkea.”

			Henny tarttui käteeni. ”Kiitos”, hän sanoi silmiensä kostuessa. ”On jo melkein liikaa, että otatte minut luoksenne.”

			”Minne muuallekaan sinun pitäisi mennä?” vastasin ja halasin häntä.

			Matkan valmisteluihin kului lähes koko viikonloppu. Toivoin jossakin mieleni perukoilla, että Madame soittaisi minulle vielä lauantaina, mutta taoin sitten päähäni, ettei se mitenkään voisi käydä näin nopeasti. En kuitenkaan halunnut edes ajatella sitä mahdollisuutta, että puhelua ei välttämättä tulisi koskaan.

			Kun menin Hennyn luokse olohuoneeseen, hän seisoi katselemassa ikkunasta ajatuksiinsa vajonneena. Hän piteli käsissään jotakin, mutta vasta lähempää erotin, että kyseessä oli ketju. Siihen oli kiinnitetty riipus, nähtävästi jonkinlainen medaljonki.

			”Mitä sinulla on siinä?” kysyin ja Henny säpsähti ajatuksistaan.

			”Maurice antoi tämän minulle lahjaksi. Silloin kun kaikki oli vielä hyvin.”

			Purin huultani. Tuntui kuin jokin suojelunhalu olisi kehottanut minua repimään korun hänen kädestään ja viskaamaan sen kadulle, tai kaikkein mieluiten Hudsonjokeen saakka, vaikka sinne olikin täältä jonkin verran matkaa.

			Henny oli kuitenkin aikuinen nainen ja asia hänen omansa. En siis tehnyt elettäkään mennäkseni lähemmäs häntä ja katsoakseni kuvaa, mitä se sitten ikinä esittikään.

			”Tiedän, mitä ajattelet”, Henny sanoi yhtäkkiä, ja minusta tuntui kuin olisin jäänyt kiinni itse teossa. ”Sinusta minun pitäisi pyyhkiä hänet elämästäni kokonaan.”

			”En taida oikein tietää, mitä sinulle neuvoisin”, vastasin. ”Rakastit häntä. Silti teit minusta oikein jättäessäsi hänet.”

			Henny nyökkäsi. ”Niin tein. Toivon vain, että olisin herännyt asiaan jo aiemmin.” Hän siveli medaljonkia sormillaan. ”Mutta tehtyä ei kai saa tekemättömäksi.”

			Olin hetken hiljaa ennen kuin vastasin: ”Jos olen oppinut täällä jotakin, niin sen, ettei koskaan ole liian myöhäistä aloittaa alusta. Muistot haalistuvat ajan myötä, ja elämä helpottuu. Ja joskus onnikin löytyy.”

			Henny katsoi minua tiiviimmin kuin vielä koskaan. ”Olin raskaana hänelle.”

			Olin jo melkein unohtanut huhut, joita teatterin tytöt olivat minulle kertoneet.

			”Menetin lapsen”, hän jatkoi. ”Teatterilla supistiin, että olisin käynyt enkelintekijällä, mutta se ei ollut totta. Lapsi vuosi minusta pihalle itsestään. Varmaan kaiken sen oopiumin takia…”

			Polviani alkoi yhtäkkiä heikottaa niin, että minun oli otettava itselleni tuoli ja istuuduttava. Sanat juuttuivat rutikuivaan kurkkuuni.

			”Minun olisi pitänyt kieltäytyä huumeista. Ja Jouellen liehittelystä.” Hän naurahti epätoivoisena. ”Olisin voinut oppia siitä, mitä sinulle kävi. Siitä kuinka se mies jätti sinut oman onnesi nojaan.”

			”Se oli eri asia”, sanoin hiljaa. Olin edelleen äärimmäisen järkyttynyt Hennyn paljastuksesta. ”Jouelle halusi kanssasi naimisiin. Olitte kihloissa.”

			”Niin olimme”, Henny vastasi pisteliäästi. ”Mutta kuten näet, hän ei koskaan vienyt minua vihille. Olin hänelle pelkkä kokeilu, en muuta. Hän halusi nähdä, millaista olisi tuhota toinen ihminen. Ja hän tosiaan tuhosi minut.”

			Menin Hennyn luokse ja kiedoin käsivarteni hellästi hänen harteilleen.

			”Ei tuhonnut”, sanoin. ”Olet täällä ja olet elossa. Pääset aloittamaan kaiken alusta.”

			”Kun en vain olisi päästänyt asioita niin pitkälle!” Henny huokaisi.

			Katsoin Hennyn pitelemää medaljonkia hänen olkansa yli. Siinä oli kuin olikin Jouellen kuva. Olisin halunnut kynsiä valokuvan tunnistamattomaksi! Rutistaa ja repiä sen kappaleiksi! En kuitenkaan voisi riuhtaista sitä hänen kädestään. Minua itketti nähdä, kuinka hellästi ja rakastavasti Henny kuvaa edelleen piteli – kaikesta sanomastaan huolimatta.

			Tyydyin kuitenkin vain kysymään: ”Tietääkö Jouelle, että olet täällä?”

			Henny pudisti päätään. ”Ei. Hän olisi siinä tapauksessa varmaan yrittänyt saada minut palaamaan.”

			Olin pelännyt samaa. Kuinka tuollainen mies saattoi nauttia teatterilla niin suurta arvostusta? Olin jo valmiiksi pahoillani sen naisen puolesta, jolle Jouelle seuraavaksi soisi huomiotaan.

			”Mitä teemme, jos hän kaikesta huolimatta ilmaantuu tänne? Jos hän joskus vielä löytää sinut?” kysyin.

			”Kuinka hän minut löytäisi?” Henny kääntyi katsomaan minua. Hänen katseensa oli kovettunut, ja medaljonkia pitelevä käsi puristui nyrkkiin kuin murskatakseen sen. ”Hän ei tiedä, että nousin laivaan. Hän ei tiedä uutta sukunimeäsi. Ja olen hänelle yhdentekevä, tiedän sen. Hän on varmasti iloinen, kun pääsi minusta.”

			Halasin Hennyä ja suukotin hänen otsaansa. ”Saat olla iloinen, että hän on nyt poissa. Mietitään mieluummin yhteistä matkaa. Siitä tulee meille varmasti oikea seikkailu.”

			Henny nyökkäsi, mutta hänen utuinen katseensa kertoi minulle, että Jouelle tulisi kulkemaan matkassamme vielä jonkin aikaa.

			En pystynyt koko päivänä unohtamaan hetkeksikään sitä, mitä Henny oli minulle kertonut. Kun söimme Darrenin kanssa illalla yhdessä, yritin hymyillä kaiken kuulemani mielestäni, mutta yöllä Darrenin hengitystä kuunnellessani kaikki vyöryi päälleni täydellä voimalla. Tunne oli melkein sama kuin silloin kun Henny oli romahtanut käsivarsilleni. Kysyin itseltäni aina vain uudelleen, olisinko voinut jotenkin estää kaiken hänelle tapahtuneen. Vastaus oli yksiselitteinen: en olisi.

			Minua satutti ajatella, että ystäväni kantoi nyt samanlaista arpea kuin minäkin, vaikkakin ainoastaan sielussaan. Hänen kehonsa oli pintapuolisesti vahingoittumaton, mutta kuka tiesi, miten entinen elämä ja käytetyt huumausaineet tulisivat häneen vielä vaikuttamaan.

			Olin ehtinyt nukahtaa, kun heräsin yhtäkkiä huutoon. Hetken luulin, että se oli oman uneni kaukainen kaiku. Mutta sitten kuulin nyyhkimistä.

			”Älä!” olohuoneesta kuuluu. ”En halua!”

			Ponkaisin istumaan, heilautin peiton sivuun ja pinkaisin olohuoneen suuntaan. Darrenkin oli herännyt.

			”Mitä nyt?” hän mumisi, mutten vastannut mitään.

			Henny istui vuoteellaan polvet rintaa vasten vedettyinä. Hän vapisi kauttaaltaan.

			”Henny!” sanoin kuuluvasti, mutta hän ei reagoinut. Sytytin valot. Huomasin nopeasti, että Hennyn hiestä märkä yöpaita oli liimaantunut vasten hänen ihoaan. Vauhkot silmät tuijottivat tyhjyyteen.

			”Sanoin, etten halua”, hän mumisi itkuisesti. Hän näytti unissakävelijältä. 

			”Henny”, yritin uudelleen saadakseni hänen huomionsa. Lääkäri oli neuvonut minua olemaan menemättä liian lähelle kohtauksen aikana, koska Henny saattaisi alkaa lyödä ympärilleen. ”Kuuletko minua? Minä tässä, Sophia. Älä pelkää.”

			Hennyn pää käännähti. Hän katsoi suuntaani, mutta ei vaikuttanut näkevän minua. 

			Menin vähän lähemmäs ja kyykistyin vuoteen eteen yrittäen saada hänen katseensa kiinnittymään itseeni. Ilme oli paniikinomainen kuin pelokkaalla kauriilla.

			”Sophia?” hän kysyi. Hänen silmänsä räpsyivät katkonaisesti. ”Sophia, auta minua! Hän haluaa viedä minut pois!”

			”Kukaan ei vie sinua pois”, vastasin olettaen, että hän tarkoitti Jouellea.

			”Mutta hän on tuossa!” Henny sanoi ja osoitti edessään olevaa keittiön ovea. ”Tuo mustapukuinen mies on tullut hakemaan minua.”

			Koska Henny oli tunnistanut minut, pidin epätodennäköisenä, että hän alkaisi lyödä. Hivuttauduin kyykyssä vuoteen reunalle ja tartuin hänen yöpaitansa helmasta. Vaikken koskenut häneen suoraan, tunsin, kuinka hän vapisi.

			”Henny”, kuiskasin. ”Älä pelkää. Hän ei tee sinulle mitään.” Minun olisi ollut sillä hetkellä turha alkaa selittää, että oven vieressä oli pelkkä varjo.

			”Mitä jos hän tulee lähemmäksi?” Henny huohotti. Hänen lihaksensa olivat jäykkinä kuin kouristuksen vallassa.

			”Mikä hätänä?” kysyi Darren, joka oli ilmestynyt taaksemme. Annoin hänelle merkin pysyä paikoillaan. Henny voisi hermostua entistä enemmän, jos luulisi Darrenia ”mustapukuiseksi miehekseen”.

			”Voitko hakea ne tipat”, kuiskasin. ”Tiputtele ne sokeripalaan. Lääkäri neuvoi tekemään niin.”

			Vapina oli jälleen pahentunut. ”Kaikki on hyvin”, kuiskasin Hennyn hiuksiin. ”Se mies lähtee ihan kohta, lupaan. Minulla on lääkettä, joka saa hänet lähtemään.”

			Kun Darren palasi, nousin ja otin kostutetun sokeripalan häneltä. ”Syö tämä”, sanoin. ”Se on sokeria. Sokeria, jossa on lääkettä. Se saa olosi paremmaksi.”

			Työnsin sokeripalan Hennyn huulten väliin, ja hän ryhtyi pureskelemaan sitä tottelevaisesti. Kauankohan menisi, ennen kuin aine alkaisi vaikuttaa?

			”Shh”, suhisin ja aloin keinuttaa Hennyä kevyesti. Ensin hän vastusti liikettä, mutta antautui sitten tuuditettavaksi.

			”Kohta kaikki on hyvin”, puhelin hänelle pehmeällä äänellä. ”Mustapukuinen mies on ihan kohta poissa. Hän lähtee aivan pian. Kohta hän on poissa.”

			Kului muutama minuutti ennen kuin Hennyn keho alkoi rentoutua ja vapina lakkasi. Kylmät käsivarret alkoivat hiljalleen lämmitä.

			”Mitä tapahtui?” hän kysyi jonkin ajan päästä. Ääni ei ollut enää pelästyneen lapsen. ”Näinkö unta?”

			Irrotin otteeni ja asettauduin istumaan niin että hän näki minut kunnolla.

			”Taisit nähdä”, vastasin. ”Näetkö tuollaisia unia usein?” Pyyhkäisin hiussuortuvan hänen otsaltaan.

			”Välillä”, hän vastasi ja katsoi käsiään. ”Se alkaa vapinalla. Se on kai se… oopium. Lohikäärme…”

			”Niin on”, vastasin. ”Siitä se varmasti johtuu. Mutta pääset siitä kohta eroon.”

			Henny ei vastannut siihen ensin mitään. Vaikutti kuin hän olisi yrittänyt eritellä unikuvat todellisuudesta.

			”Se mustapukuinen mies”, hän aloitti sitten, ja hetken jo pelkäsin, että hän oli vaipunut takaisin harhoihinsa. ”Hän tulee aina vain uudestaan luokseni. Aina kun näen hänet, pelkään kuolevani. Onkohan hän Kuolema?”

			Katsoin ystävääni järkyttyneenä. Iltapäiväisillä sairaalavierailuillani hän oli ollut aina niin tavallisen oloinen. Mutta mitä yöllä tapahtui? Minun teki pahaa ajatella, kuinka yksin hän oli pelkonsa kanssa ollut.

			”Se mies ei ole Kuolema”, vastasin. ”Se on riippuvuutesi varjo. Varjo tietää, että haluat irtautua aineesta, joten se ilmaantuu luoksesi ja yrittää pitää sinut otteessaan.”

			”Luulin, ettei se löytäisi minua täältä”, Henny sanoi ja veti peiton leukaansa asti.

			”Se löysi tänne, mutta olet silti edelleen turvassa.”

			Hennyn suunpielessä oli vielä sokerinmuruja. Näky liikutti minua, ja olin niin pahoillani hänen puolestaan. Samalla taistelutahtoni oli herännyt. En antaisi sen hirviön viedä häntä!

			Hetken päästä Henny väsähti. Lääke oli alkanut vaikuttaa kunnolla. ”Koeta saada vähän unta”, sanoin, mihin Henny nyökkäsi vastaan panematta. ”Ja jos se mies palaa, huuda minua. Tulen häätämään hänet tiehensä.”

			”Hyvää yötä”, Henny kuiskasi lapsenomaisella äänellä.

			Silitin vielä hänen tukkaansa ja jätin hänet sitten yksin. Makuuhuoneessa Darren nosti minulle peittoa sanomatta mitään ja teki tilaa viereensä. En tiennyt, mitä olin odottanut, mutta vieroitusoireiden näkeminen oli järkyttänyt minua toden teolla.

			”Hän saa apua”, Darren sanoi kuin olisi lukenut ajatukseni. ”Henny tulee onnistumaan, olen siitä varma.”

		

	
		
			8. luku

			Darrenin auto lipui varmasti pitkin aamuisia katuja, ja varhaisen lähtöaikamme ansiosta vältimme aamun ruuhkakaaoksen. Odotin innolla Lakeview-parantolaan pääsemistä ja mietin, olisiko paikassa nimensä mukaisesti myös järvi, jota pääsisimme kiertämään.

			Henny oli kovin hiljainen, ja oletin, että hänen mielensä askaroi vielä viime yössä.

			Mustapukuista miestä pelkäsivät oikeastaan vain lapset. Olimme lakanneet uskomasta sellaisen miehen olemassaoloon jo kauan aikaa sitten. Ilmeisesti oopium oli laukaissut vanhan pelon uudestaan. Kuolemanpelon. En halunnut edes miettiä, millaisia painajaisia hän oli pitkän laivamatkansa aikana nähnyt.

			Darren yritti aika ajoin rikkoa hiljaisuutta, keventää tunnelmaa ja saada Hennyn nauramaan. Hän onnistui siinä kuitenkin korkeintaan hetkittäin.

			Kahden tunnin ajomatkan ja pienen pysähdyksen jälkeen olimme viimein perillä. 

			Parantola näytti ensi vilkaisulla aateliskartanolta. Vaaleaa hiekkakivirakennusta koristivat lukuisat ornamentit ja pylväät. Paikkaan saapuvat vieraat kohtasivat ensimmäisenä talon edessä olevan suuren pyöreän suihkulähteen. Pihaa reunustavat kukkapenkit kukkivat upeassa väriloistossa.

			”Herranen aika, mikä rakennus!” Darren henkäisi. ”Tämän voisi hyvin kuvitella vaikka Helena Rubinsteinin tiluksiksi. Maine Chancekin kalpenee tämän rinnalla.”

			Miss Ardenin kauneuskeskuksen nimen kuuleminen kirpaisi minua edelleen. En kuitenkaan antanut sen näkyä. Darren oli ollut kiltti ajaessaan meidät tänne asti. Junamatka olisi voinut viedä Hennyltä turhan paljon voimia, minkä lisäksi meillä oli melkoisesti matkatavaraa, vaikka olimme mielestäni pakanneet vain kaikkein tarpeellisimman.

			Olimme tuskin päässeet autosta ulos, kun meitä tuli vastaan sinivalkoiseen työasuun pukeutunut hoitajatar. Puolipitkän, tumman tukan päällä oli hilkka, ja paidankaulus oli kiinnitetty pyöreällä soljella, jossa oli parantolan merkki.

			”Tervetuloa Lakeview-parantolaan”, nainen sanoi. ” Olen sisar Lizzy. Saanko tiedustella nimiänne?”

			Esittelimme itsemme ja kerroin Hennyn olevan potilas, jota he odottivat.

			”Seuratkaa minua”, sisar sanoi ja johdatti meidät aulaan. Siellä annoimme henkilötietomme, ja nuori beigeen asuun pukeutunut mies, joka hänkin ilmeisesti oli hoitaja, kantoi laukkumme sillä välin sisälle.

			”Teillä on erilliset huoneet, mutta niiden välissä on ovi. Minulle sanottiin, että teidän olisi päästävä miss Wegsteinin viereiseen huoneeseen.”

			Sisar Lizzy katsoi minua.

			”Niin on tosiaan paras”, vastasin.

			”Kaikki on valmiina teitä varten.”

			Kuljimme vaaleansiniseksi maalattuun käytävään, missä pysähdyimme. Käytävästä lähti lukuisia ovia. Omissamme olivat numerot 9 ja 10.

			Käytävän lattiaa peitti tummansininen kokolattiamatto, joka vaimensi askelia. Vaikutelma oli kaiken kaikkiaan hyvin levollinen. Jopa seinälle ripustetut pienet taulut huokuivat rauhaa.

			”Täältä löydätte kaiken tarvitsemanne. Tohtori Welsh käy kanssanne myöhemmin aloituskeskustelun. Hoitoja suorittaa pääasiassa professori Hendricks.”

			Sisar kääntyi nyt Hennyn puoleen. ”Huolehdimme siitä, että tulette voimaan jo pian paremmin.” Sen sanottuaan hän avasi huoneen oven. Hienovarainen ruusuöljyn ja bergamotin tuoksu lehahti meitä vastaan. En ollut odottanut sitä.

			Niukasti kalustetussa huoneessa oli sänky, pöytä ja tuoli sekä vaatekaappi. Lattiaa peitti beigenruskea lattiamatto. Pelkistetty sisustus ja korkea ikkuna saivat huoneen vaikuttamaan todellista kokoaan isommalta. Sisään virtaava auringonvalo esti näkemästä puutarhaan aukeavaa näkymää, joka erottui kunnolla vasta aivan ikkunan eteen astuessa.

			Sisar meni välioven luokse. ”Ja tässä on teidän huoneenne, Mrs. O’Connor.”

			Huoneeni kalustus oli lähes identtinen Hennyn huoneeseen verrattuna, mutta vaaleanpunaiset tapetit saivat sen tuntumaan aavistuksen verran toista huonetta viihtyisämmältä. Mietin, olisiko huoneiden vaihtaminen vielä mahdollista.

			”Kiitos”, sanoin, ja sisar jätti meidät keskenämme.

			Ennen kuin aloimme asettua taloksi, palasimme ulos auton luona odottavan Darrenin luokse.

			”Miltä siellä näytti?” hän kysyi. ”Onko paikka hintansa arvoinen?”

			”Sen näemme sitten”, vastasin. ”Huoneet ainakin ovat todella kauniit.”

			”Sopiiko, jos vaihdamme vielä pari sanaa kahden?” Darren kysyi Hennyltä ja veti minua hieman sivummalle. ”Pidä itsestäsi huolta näiden viikkojen aikana”, hän sanoi minua halatessaan. ”Teillä on varmasti edessä rankkoja päiviä.”

			”Varmasti onkin. Mutta selviämme kyllä”, vastasin.

			”Tiedäthän, että voit soittaa minulle milloin tahansa.”

			”Silloin kun olet kotona.”

			”Ei, vaan oikeasti milloin tahansa. Töihinkin. Menet aina etusijalle. Ja jos et kestä täällä, tulen heti. New Havenissa on mukavia hotelleja, voin varata huoneen sellaisesta.”

			Suutelin häntä. ”Se ei ole tarpeen. Mutta kiitos kun tarjouduit. Jos tilanne menee liian pahaksi, kutsun sinut apuun.”

			Imin Darrenin katsetta vielä kerran sieluuni asti ja hypistelin samalla ajatuksiini vajonneena häneltä lahjaksi saamaani kaulariipusta. Sitten päästin hänet lähtemään ja käännyin Hennyn puoleen.

			”Mennäänkö?” Pujotin käteni hänen kyynärtaipeeseensa ja käännyimme kohti taloa.

			Hoitolan lääkäri otti meidät hyvin sydämellisesti vastaan. Tohtori Martin Welsh oli vähän päälle neljänkymmenen ikäinen mies, jolla oli erittäin lyhyeksi leikattu tukka ja harmaat silmät. Hän halusi kysellä Hennyltä oireista ja siitä, kauanko oopiumin käyttöä oli jatkunut.

			Toimin tulkkina, ja Henny sai suunnitelman, johon oli merkitty päivittäiset istunnot ja hoidot.

			”Terapia on jaettu kahteen vaiheeseen”, tohtori Welsh selitti. ”Detoksikaatio on jo saatu alulle. Sairaalasta saadut tipat auttoivat rauhoittamaan pelkotiloja. Jatkamme siitä kohti täydellistä lääkkeistä vapautumista.”

			Kun selitin asian Hennylle, hän kurtisti otsaansa epäileväisenä. Aavistin, mitä hänen mielessään liikkui, ja oma olonikin oli käynyt epämukavaksi. Tipat olivat karkottaneet mustapukuisen miehen suhteellisen nopeasti. Miten ilman niitä kävisi?

			”Toinen vaihe sisältää psykoterapiaa. Haluamme päästä riippuvuuden alkulähteen juurille. Siitä ei tule helppoa, mutta professori Hendricksillä on käytössään uusia, erittäin lupaavia lähestymistapoja. Hoitoa täydennetään terveellisellä ravinnolla ja runsaalla ulkoilulla.”

			Keskustelun jälkeen lähdimme pienelle puistokävelylle. Sisar suositteli meille pyörätuolin ottamista, koska Henny ei ollut vielä aivan voimissaan keuhkokuumeen jäljiltä.

			Henny vastusti ajatusta, mutta totesi jo pienen kävelyn jälkeen, että keuhkot olivat huonommassa kunnossa kuin hän oli ajatellut. Käännyin siis takaisin ja hain pyörätuolin, ja Henny istui siksi aikaa penkille odottamaan.

			Auringonvalo siivilöityi puunlatvojen lävitse, ja linnut liversivät yllämme. Pyörätuolista kuului vinkunaa, mutta se rullasi kuitenkin kevyesti.

			”En tiedä, selviänkö tästä”, ystäväni sanoi katsellessaan ruusupensasaitaa poissaolevan näköisenä.

			”Miksi et selviäisi?” ihmettelin.

			Henny mietti hetken hiljaa ja sanoi sitten: ”En ole yhtä vahva kuin sinä.”

			”Oletpa!” vastasin painokkaasti. ”Olet aina ollut. Katso vaikka, mitä kaikkea olemme yhdessä saavuttaneet!”

			”Paitsi että minä istun nyt tässä enkä pysty edes omin voimin kävelemään.”

			”Olit vakavasti sairas ja sen takia vielä heikko. Vastahan sinut kotiutettiin sairaalasta.”

			”Se on totta, mutta on muutakin.” Hän katseli käsiään vaikeana. ”Kaipaan ainetta yhä”, hän tunnusti. ”Laivamatka oli helvettiä, minulla ei ollut mitään mukana, Maurice piti ainetta piilossa ja sain sitä silloin kun tarvitsin. Eron jälkeen minulla ei ollut varaa ostaa sitä lisää.” Hänen katseensa lipui kaukaisuuteen. ”Luulin kuolevani. Ainoa, mikä minut piti hengissä, oli ajatus siitä, etten voinut tehdä sitä sinulle.”

			”Ja sinä onnistuit, löysit minut.”

			”Siitä olen kaikkein eniten ihmeissäni.” Hän katsoi minua ja näytti kärsivältä. Mietin, tekikö hänen nytkin mieli paeta takaisin lohikäärmeen syliin.

		

	
		
			9. luku

			Ensimmäinen tapaaminen professori Hendricksin kanssa sujui ystävällisissä merkeissä, vaikka lääkäri ei ensi näkemältä vaikuttanut erityisen lempeältä. Miehellä oli hopeanharmaa tukka, ohuet viikset ja aivan tummat silmät.

			”Katsotaanpa sitten Miss Wegstein, kuinka saamme teidät vapautumaan riippuvuudesta. Olette ottanut tärkeän askeleen kohti myrkyistä vieroittumista tulemalla tänne.” Mies tarkasteli Hennyä ja käänsi katseensa sitten minuun. Tulkkasin hänen sanomansa. ”Ensin keskitymme fyysiseen tervehtymiseen”, professori jatkoi. ”Kollegani ottaa teidät siipiensä suojaan. Kun ruumiillinen puoli alkaa olla kunnossa, alamme kuntouttaa henkistä puolta.”

			Olin iloinen, että professori olisi tiiviimmin mukana vasta toisessa vaiheessa. Hänen katseensa oli niin läpitunkeva, että tuntui kuin hän olisi nähnyt niillä suoraan toisen sieluun. Siitä saattoi olla hyötyä psykiatrin ammatissa, mutta se oli myös epämukavaa niille, jotka eivät halunneet sieluaan tarkasteltavan.

			”En olekaan kuullut saksaa pitkään aikaan”, professori sanoi yllättäen. ”Eräs opiskelutoverini oli kotoisin Saksasta.”

			”Toivottavasti teille jäi tuttavuudestanne hyviä muistoja”, sanoin.

			”Ehdottomasti. Vaikka hän puhui paljon teitä… kulmikkaammin. Johtuu varmaan siitä, että te olette nainen ja naisten puhumana kovimmatkin kielet kuulosta pehmeiltä.”

			Tuijotin miestä pöllämystyneenä. Miten tämä nyt liittyi asiaan?

			Psykiatri näytti itsekin tajuavan, ettei hänen huomautuksensa sopinut käymäämme keskusteluun, ja karisti lausumansa sanat päätään pudistamalla. Sitten hän kääntyi uudelleen Hennyn puoleen. ”Voisitteko kertoa, näettekö asioita, jotka eivät oikeasti ole paikalla? Onko teillä painajaisia?”

			Henny vastasi myöntävästi. ”Tarkoitan siis painajaisia, niitä minulla on”, hän tarkensi vielä.

			Hän ei virkkanut kuitenkaan mitään mustapukuisesta miehestä.

			”En halua mennä asioiden edelle, mutta jos unet menevät liian pahoiksi tai alatte nähdä harhoja, tulkaa ehdottomasti luokseni. Ja sama teille, Mrs. O’Connor: jos huomaatte mitään tämänkaltaista, tulkaa vain heti puheilleni.”

			”Totta kai”, vastasin.

			”Hyvä, siinä tapauksessa jään odottamaan seuraavaa istuntoamme.”

			Psykiatri nousi ja ojensi meille kätensä.

			”Eikö hän ollutkin aika kummallinen?” Henny kysyi poistuttuamme vastaanottohuoneesta. ”Muistutti vähän taikuria, joka esiintyi välillä teatterilla.”

			Naurahdin. ”Kunhan et sano noin hänen kuullensa.” Henny vaikutti pirteämmältä kuin aamulla. Oliko pelkällä professorin läsnäololla ollut häneen myönteinen vaikutus? ”Toivotaan, ettei hän osaa pelkkiä silmänkääntötemppuja”, lisäsin ja vedin Hennyn perässäni käytävään. Seuraavaksi olisi vuorossa tohtori Welshin suorittama terveystarkastus ja sen jälkeen vielä vesijumppaa. Lounaan jälkeen meillä olisi vapaata ja voisimme mennä nauttimaan raittiista ilmasta.

			Seuraavina päivinä tapasimme lähinnä tohtori Welshiä, joka mittasi joka päivä Hennyn pulssin ja verenpaineen, tarkisti hänen silmänsä ja otti välillä verikokeita laboratoriotutkimuksia varten. Hän näytti tyytyväiseltä ja määräsi Hennylle ensi alkuun pelkästään paljon ulkoilua. Raitis ilma ja monipuolinen ruoka vahvistivat ystävääni aivan silmissä. Posket alkoivat pyöristyä ja ihon sairaalloinen harmaus väistyä.

			Tarjotakseni Hennylle vähän muuta ajateltavaa ja valaakseni häneen lisää rohkeutta levitin hänen kasvoilleen joka aamu make-up’ia. Se häivytti näkyvistä menneiden viikkojen rasitusta, ja Henny näki itsensä peilistä taas raikkaan näköisenä.

			Puistokävelyt onnistuivat Hennyltä jo pian omin jaloin, ja niiden aikana arvuuttelimme, olisiko se tai se nainen jonkun talouspohatan tai poliitikon vaimo ja oliko tämä tai tuo mies mahdollisesti itse korkeassa asemassa.

			Päivisin ihmiset pysyttelivät omissa kerroksissaan, emmekä juuri muita vieraita nähneet, mutta iltapäivisin puistossa käyskentelivät meidän lisäksemme myös kaikki muut asukkaat.

			Yksi riippuvuuttaan hoidattamaan tulleista miehistä oli huhujen mukaan kirjailija. Hän muistutti Mr. Joycea, joka oli tullut puheilleni laivan kannella, mutta lähempää erotin, ettei mies ollut sama. En valitettavasti saanut selville hänen nimeään, sillä osa täällä olevista potilaista varjeli yksityisyyttään tarkasti ja jotkut turvautuivat jopa peitenimiin salatakseen tilanteensa.

			Oli selvää, että kukaan ei ollut riippuvuudelta suojassa, ja minusta tuntui, että tieto rauhoitti vähän myös Hennyn mieltä.

			Vaikka Hennyn keho alkoi hiljalleen toipua, mielen tilanne oli eri. Päivisin hän säästyi paniikkikohtauksilta, mutta yöt olivat raskaita.

			Koska Henny ei saanut enää ottaa sairaalalta mukaan saamaansa lääkettä, pelot ottivat hänestä öisin vallan. Mustapukuisesta miehestä tuli jokaöinen vieras, jolta minun oli suojeltava ystävääni. Ilman tippoja rauhoittuminen kävi huomattavasti vaikeammin, välillä meni melkein koko yö ennen kuin hän viimein nukahti väsymykseltään, ja silloin häntä oli vaikea saada seuraavana aamuna hereille.

			Meni vain muutamia päiviä ennen kuin yöt alkoivat vaatia minultakin veronsa.

			Keskustelin asiasta tohtori Welshin kanssa. Hän vain rauhoitteli minua ja ilmoitti, että psykoterapia alkaisi pian, joten en voinut muuta kuin yrittää olla vahva molempien puolesta.

			Iltapäivisin yritin antaa Hennylle muuta ajateltavaa opettamalla hänelle englanninkielisiä sanoja ja sanontoja. Niin kauan kuin aurinko paistoi korkealla yllämme, hän pystyi ajattelemaan selkeästi ja vaikutti välillä jopa iloiselta. Illan tullen mieliala kuitenkin laski, koska hän tiesi tarkalleen, mitä nukkumaanmenoaika toisi tullessaan.

			Toivoin joka ilta, että pelko pysyisi poissa, ja petyin joka kerta. Istuin yö toisensa perään Hennyn vuoteen reunalla ja pitelin häntä sylissäni, jotta vapina alkaisi hellittää. Aamulla olimme kumpikin aivan poikki ja vasta aamiaisella tarjoiltu erinomainen kahvi sai meihin vähän eloa.

			Toivoin, että Darren olisi ollut mukana, jotta olisin itse voinut saada häneltä lohtua ja tukea. Minun teki kipeää katsoa Hennyn yöllisiä kohtauksia, ja mietin jo, olisinko soittanut Darrenille. Hylkäsin kuitenkin ajatuksen, sillä en halunnut hänen huolestuvan minusta. Olin selvinnyt jo yhdestä jos toisestakin pahasta paikasta, joten vakuutin itselleni selviäväni myös tästä.

			Kuudes yö oli pahin siihenastisista, ja sen jälkeen Henny esitti minulle pyynnön: ”Jos kuolen, voitko sanoa vanhemmilleni, että olen pahoillani?”

			Pelkotilat olivat jatkuneet aamuun asti, ja olisin jo halunnut perua seuraavan päivän hoitotapaamiset, koska en tiennyt, kuinka pääsisimme huoneesta minnekään.

			Tuijotin häntä pelästyneenä. ”Et sinä kuole”, vastasin nopeasti. ”En sallisi sitä.”

			Henny katsoi minua ahdistuneena. ”Mutta jos niin kuitenkin käy? Kirjoitatko heille puolestani?”

			Olisin halunnut kysyä, miksei hän itse ottanut yhteyttä vanhempiinsa, mutta tyydyin nyökkäämään. ”Teen sen. Mutta et sinä kuole. Pelko tuntuu varmasti kamalalta, mutta sydämesi on vahva. Se ei pysähdy, tiedän sen. Sinä tulet selviämään tästä ja saat uuden alun niin kuin minäkin. Ja kuka tietää, keneen tulet vielä tutustumaan.”

			Ystäväni kasvoille ilmaantui surumielinen hymy. ”Toivon, että olisin tehnyt elämälläni jotain muuta”, hän sanoi. ”Toivon, että olisin opiskellut, niin kuin sinäkin. Silloin en olisi koskaan tavannut Mauricea.”

			”Et ehkä, mutta tiedät kyllä, miten minun kävi. Ja mitä hyötyä opinnoista oli, kun minulla ei kerran ole loppututkintoa! Mutta älä minusta huoli, pääsen kyllä tavoitteisiini – ja niin käy vielä sinullekin! Voit tehdä mitä vain, kun lohikäärme on karkotettu lopullisesti. Myös opiskella, jos haluat.”

			”Se edellyttäisi ensin koulun penkille palaamista”, Henny huomautti.

			”Voisit suorittaa edeltävät opinnot iltakoulussa. New Yorkissa kaikki on mahdollista”, vastasin.

			Hennyn silmiin ilmaantui kummallinen katse. ”Jos kerran sanot noin, taidan ottaa sen tavoitteeksi.” Hän ei sanonut sen perään ”jos ikinä pääsen täältä”, mutta kuulin jatkon selvästi mielessäni.

		

	
		
			10. luku

			Seuraavana yönä näin kummallista unta. Olimme taas Berliinissä, tarkemmin sanottuna kasvitieteellisessä puutarhassa, jossa olimme perheen kesken käyneet pari kertaa vuodessa rentoutumassa. Kävelin Hennyn kanssa valtavassa kupolikattoisessa kasvihuoneessa kauniisti kukkivien trooppisten kasvien keskellä.

			Katselin rakastamiani oranssi-sinisiä kolibrikukkia, kunnes huomasin Hennyn yhtäkkiä kadonneen. Etsin kaikkialta, mutten nähnyt hänestä vilaustakaan tiheän lehtiviidakon seasta.

			Korviini kantautui liverrystä, ja pääni yllä liihotteli lintuja. Menin niistä aivan sekaisin, enkä muistanut, mitkä kasvihuoneen käytävistä olin jo tarkistanut.

			”Henny!” huusin ystävääni. ”Missä olet?”

			En kuitenkaan saanut vastausta. Linnut kiersivät minua aina vain lähempää ja niiden siivet, nokat ja kynnet alkoivat tuntua minusta yhä uhkaavammilta.

			Silloin eteeni ilmaantui yhtäkkiä valkoinen hahmo. Siinä oli äiti! Hänellä oli yllään valkoinen lempileninkinsä, joka näytti nyt jo täysin vanhanaikaiselta.

			”Äiti, mitä sinä täällä teet?” kysyin ihmeissäni.

			”Tulin hakemaan Hennyä”, hän sanoi surullisella, hyräilevällä äänellä, jollaista en lainkaan ollut odottanut hänen suustaan kuulevani. Ja miksi hän ylipäätään oli paikalla? Hänhän oli kuollut. ”Henny haluaa lähteä matkaani”, äiti väitti ja vetäytyi sitten kauemmas minusta.

			Heräsin säikähdykseen kovaäänisen henkäyksen saattelemana. Sydän hakkasi kurkkuun asti, ja palasin todellisuuteen epätavallisen nopeasti.

			Se oli pelkkää unta, sanoin itselleni.

			Kuunvalo loisti ikkunasta kirkkaana, ja vasta nyt tajusin, etten ollut sulkenut verhoja edellisenä iltana. Nousin vuoteesta korjatakseni unohdukseni ja näin samalla sivusilmällä avoimesta väliovesta vilauksen Hennyn huoneesta. Vuode, joka sekin erottui selvästi kuunvalossa, oli tyhjä. Pysähdyin hetkeksi ja menin sitten ovelle. Oliko Henny huutanut, ja en ollut kuullut häntä? Oliko uusi pelkokohtaus ajanut hänet huoneen nurkkaan kyyristelemään?

			”Henny?” sanoin ja katselin ympärilleni. Huoneen nurkat hukkuivat varjoihin, mutta tunsin heti, että huone oli tyhjä. Henny oli poissa!

			Sydän jyskyttäen säntäsin ovelle, joka ei ollut lukossa. Henny oli siis lähtenyt ulos huoneesta, mutta miksi?

			Kysymykset sinkoilivat mielessäni. Oliko pelko ajanut Hennyn huoneesta? Miksei hän ollut tullut luokseni? Oliko hän lähtenyt vain haukkaamaan raitista ilmaa?

			Olin jo huutaa hänen peräänsä, mutta tajusin samassa, etten voisi pitää sellaista meteliä käytävässä keskellä yötä. Mietin kuumeisesti, mitä minun olisi tehtävä. Sitten muistin yövartijan. Lähdin juoksemaan käytävää pitkin ja jatkoin portaita alakertaan.

			Yövahdin lasikopissa istui miespuolinen hoitaja, jolla oli yllään beigenvärinen työasu. Hän luki kirjoituspöytänsä valossa kirjaa.

			”Miss Wegstein on kadonnut”, kiiruhdin sanomaan miehelle. ”Meidän on etsittävä hänet!”

			Mies katsoi minua ensin epäuskoisena, mutta sitten palaset näyttivät loksahtavat paikoilleen. Hän tarttui puhelimen kuulokkeeseen ja ilmoitti asiasta muutamille kollegoilleen sekä yövahdeille.

			Itse lähdin sillä välin jo ulos. Sydämeni jyskytti kiivaasti. Selvästikin professori Hendricksin terapia oli vain pahentanut Hennyn tilannetta. Minua alkoi jo raivostuttaa, mutta muistutin sitten itselleni, että minun oli keskityttävä nyt vain Hennyn löytämiseen.

			Etupihan aukiolle päästessäni huusin Hennyä nimeltä, kuuntelin omaa kaikuani ja huusin häntä sitten vielä uudestaan. Pensaista kantautuvaa rapinaa lukuun ottamatta en saanut mitään vastausta. Mietin paniikissa, minne Henny olisi voinut mennä. Ruusumajaan? Se oli ollut hänen mieleensä.

			Lähdin liikkeelle enkä lainkaan piitannut siitä, että olin edelleen yöpaidassani ja jalassa minulla oli pelkät tohvelit.

			Miksi Henny oli lähtenyt tiehensä? Oliko hän halunnut löytää turvallisen paikan? Ja mistä kukaan tiesi, mihin kaikkeen pelko ja harhat voisivat ihmisen ajaa? Mitä jos hän kuvitteli jopa, että hänen olisi päästävä takaisin Berliinin-asuntoon!

			Henny ei ollut ruusumajan luona, tunsin sen selvästi paikalle saavuttuani. Kurkkasin varmuuden vuoksi vielä majan sisään, mutta häntä ei näkynyt. Mitä hän olisi siellä edes tehnyt? Täällä ulkona hän olisi sitä paitsi varmasti paljon pahemmin sisäisten varjojensa armoilla!

			Yhtäkkiä mieleeni palasi unessa näkemäni näky äidistä. Hän oli sanonut tulleensa hakemaan Hennyä. Pelko pyyhkäisi ylitseni ja korvensi kehoani. Vaikka juokseminen otti jo keuhkoihini, käännyin ympäri ja säntäsin uudelleen liikkeelle. Jos oletukseni oli osunut oikeaan, Henny tarvitsisi jotakin, jolla voisi riistää oman henkensä. Katseeni hakeutui parantolaan. Kaikki näytti rauhalliselta. Vain parissa alakerran ikkunassa loisti valo. Jostakin etäältä kantautui apuun hälytettyjen miesten ääniä.

			Jatkoin eteenpäin, ohi pienen metsäkaistaleen, jossa olimme vain muutama tunti sitten käveleskelleet. Löytäisinkö ystäväni sieltä puusta roikkumasta? Tirkistelin runkojen lomaan peloissani.

			Samassa keksin, missä Henny voisi olla.

			Jatkoin juoksemista, kompuroin muutaman kerran katkenneisiin oksiin ja ruohomättäisiin, mutta pääsin lopulta järvelle. Kuunvalo heijastui kauniisti kimmeltävän veden pinnasta.

			Sitten näin Hennyn. Hän seisoi pienellä laiturilla ja näytti haamunkalpealta.

			”Henny!” huusin jälleen. ”Henny, älä!”

			Ensin hän ei liikahtanutkaan. Mutta kun etenin lähemmäksi, hän käännähti. Katse, jonka hän minuun loi, sai vereni jähmettymään. Se kuului ihmiselle, joka halusi vain päästä pois. Ihmiselle, joka oli luovuttanut kokonaan.

			”Henny, kiltti, tule pois veden luota”, sanoin ja yritin hillitä paniikkiani. ”Mikä onkaan, saamme sen kyllä selvitettyä puhumalla.”

			”En ansaitse elää”, Henny sanoi kuin huumaantuneena. ”Kohtelin sinua niin huonosti. Olen tehnyt aivan kamalia asioita.”

			”Etkä ole!” väitin vastaan. Ihoni meni kokonaan kananlihalle. Vaikutelmani oli ollut oikea, hän oli tullut tänne tappaakseen itsensä. ”Henny, olet tehnyt puolestani vaikka mitä. Ja sinulla on niin paljon hyviä aikoja edessäsi. Älä heitä niitä pois!”

			Kuulin takaani rapinaa. Sieltä tulivat varmasti hoitajat. En halunnut, että miehet tarraisivat Hennyyn ja repisivät hänet maalle.

			Lähestyin ystävääni varoen. ”Henny, usko minua. Olet hyvä ihminen. Jos joku tässä on tehnyt pahaa, niin Jouelle, et sinä.”

			”En olisi saanut antaa sen tapahtua! Olin heikko.” Hennyn ääni vapisi. Erotin kuunvalossa silmien lasittuneen katseen. ”Ja nyt ne hirviöt ovat perässäni. Ne vievät minut. Ne sanovat, että saan ansioni mukaan.”

			”Ne valehtelevat! Älä usko niitä!” Ääneni särkyi. En ollut vielä koskaan pelännyt näin paljon. Henny oli ilmiselvästi harhakuvien vallassa. Kuinka saisin häneen yhteyden?

			Ojensin hänelle kättäni. ”Henny, kiltti, ota minua kädestä. Kaikki kääntyy hyväksi, lupaan sen.”

			Nyt oli entistä tärkeämpää, etteivät hoitajat syöksyisi häneen kiinni. Muuten Henny saattaisi uskoa, että hänen kuvittelemansa hirviöt olivat todellisia.

			”Mitä jos ne vievät sinutkin?” hän kysyi.

			”Eivät vie”, vastasin. ”Ota minua kädestä, niin ne eivät voi meille mitään. Yhdessä olemme vahvoja, eikö vain? Selviämme tästä.”

			Henny epäröi hetken aikaa, mutta nosti lopulta vapisevan kätensä ilmaan.

			Samassa miehet ilmaantuivat luoksemme puskien seasta.

			Henny säpsähti. ”Ne tulivat.”

			Reagoin kuitenkin ennen kuin hän sai kätensä vedettyä pois ja vedin hänet kaikin minusta löytyvin voimin itseäni vasten.

			”Pysykää siellä!” huusin hoitajille. ”Sain hänet! Älkää tulko lähemmäs!”

			Henny tärisi rajusti sylissäni. Pitelin häntä niin tiukasti kuin ikinä pystyin, koska en halunnut hänen pääsevän otteestani ja hyppäävän veteen. Onneksi paikalle saapuneet miehet tottelivat ohjettani. Olimme kyykyssä laiturilla, kunnes Hennyn keho lakkasi nykimästä ja kananlihalle mennyt iho alkoi taas lämmetä.

			Sitten autoin Hennyn ylös ja lähdimme yhdessä rauhallisesti takaisin talolle.

			Tällä välin myös professori Hendricks oli kuullut tapahtuneesta. Koska hän asui parantolan alueella, hän oli paikalla heti. Hän tuli luoksemme paitahihasillaan ja vähän epäsiistin näköisenä. Hän oli ilmeisesti pukeutunut kiireessä.

			Professori kuunteli, mitä oli tapahtunut, tutki Hennyn ja jätti ystäväni erään mieshoitajan huomaan. Minut hän ohjasi hetkeksi sivummalle.

			”Hän näki harhoja”, kerroin. ”Miksi hän halusi tappaa itsensä?” Tärisin kauttaaltaan. Tämä oli pahinta mitä kuvitella saattoi!

			”Vieroituksen aikana potilas saattaa mennä akuuttiin psykoosiin”, lääkäri selitti. ”Ehkä mielisairaala olisi hänelle nyt parempi paikka.”

			”Ei!” huudahdin nopeasti. En missään nimessä halunnut, että Henny lähetettäisiin hullujenhuoneelle. Se olisi varmasti viimeinen asia, mitä hän itsekään haluaisi. ”Hän tuntee olonsa turvalliseksi kanssani.”

			Professori kiristeli leukojaan.

			”Olkaa kiltti”, anelin. ”Päästäkää hänet omaan huoneeseensa. Minä huolehdin hänestä. Ja huomenna voitte keskustella asiasta hänen itsensä kanssa.”

			”Hän voi vahingoittaa teitäkin”, professori sanoi.

			Pudistin päätäni. ”Hän on lapsuudenystäväni. Valvon joka yö hänen rinnallaan ja yritän auttaa hänet peloistaan. Hän luottaa minuun. Jos ei luottaisi, olisimme joutuneet vetämään hänet järvestä.”

			Professori tuhahti, mutta sanoi lopulta: ”Hyvä on sitten. Teidän on kuitenkin luvattava, että lukitsette oven ja pidätte avaimen itsellänne. Koko ajan, ette jätä sitä minnekään. Älkääkä missään tapauksessa päästäkö Miss Wegsteinia huoneestaan. Laitan ovelle vielä vartijat kaiken varalta.”

			”Sopii”, sanoin ja lisäsin: ”Teidän pitää kertoa tämä kaikki vielä hänen läsnä ollessaan. Hänelle ei saa jäädä sellainen tunne, että häntä pidetään hulluna.”

			Professori katsoi minua lähes yllättyneenä ja nyökkäsi sitten. ”Hyvä on.” Hän meni hakemaan Hennyn huoneeseen, jossa olimme keskustelleet.

			Henny vaikutti hyvin voipuneelta ja väsyneeltä kuten aina pelkokohtauksen jälkeen.

			Huoneeseen palattuamme lukitsin Hennyn oven ja myös omani. Välioven jätin kuitenkin selälleen.

			”Koeta saada vähän unta”, sanoin peitellessäni häntä. ”Jos sinua alkaa pelottaa, tule heti luokseni, niin yritän auttaa.”

			Suukotin hänen otsaansa ja toivotin hyvää yötä. Henny oli jo sulkenut silmänsä ja hengitti tasaisesti. Hän nukkui.

			Tarkistin vielä, että avaimet olivat tallessa, ja menin sitten omaan sänkyyni. Ruumiini tuntui raskaalta kuin kivi, ja vajosinkin hetkeä myöhemmin tyynyyn ja patjaan kuin veteen uppoava kivi.

			Kun heräsin seuraavana aamuna, aistin jonkun vierelläni.

			Katselin pökerryksissä ympärilleni ja tajusin hetkeä myöhemmin, että Henny oli kömpinyt vuoteeseeni. Niin kuin aikoinaan, kun olimme nukkuneet Pariisissa samassa huoneessa. Käännyin hänen puoleensa. Henny nukkui sikeästi. Mietin, milloin hän oli mahtanut tulla viereeni.

			Samassa tunsin äkillistä helpotusta. Painajaisten keskelläkin Henny oli lopulta päättänyt kääntyä puoleeni sen sijaan, että olisi yrittänyt riistää itseltään hengen.

			Silitin varovasti hänen tukkaansa. Kehoni lävitse virtasi onnellinen olo. Kunhan olemme tästä selvinneet, selviämme mistä tahansa, ajattelin itsekseni.

			Nousin varovasti ja menin pieneen kylpyhuoneeseen. Peseydyin ja puin päivävaatteet. Palatessani huoneeseen Henny oli hereillä. Hän istui sänkyni reunalla.

			”Mitä viime yönä tapahtui?” hän kysy minulta. ”Näin todella kummallista unta.”

			Menin hänen luokseen ja istuuduin hänen viereensä. ”Se ei ollut unta”, sanoin ja tartuin häntä kädestä. ”Ei ainakaan kokonaan. Olit järvellä. Muistatko siitä mitään?”

			Henny nyökkäsi.

			”Muistatko vielä, mitä halusit tehdä?”

			Yhteenpuristetut huulet kertoivat, että hän muisti. ”Halusin kuolla”, hän sanoi.

			Sanat leijailivat hetken ilmassa, ja sitten hän lisäsi: ”Et tiedä, millaista se on. Ne varjot… Tunnen ne kehossani, sydämessäni. Joka paikkaan särkee. Haluan, että ne lähtevät, mutten pysty taistelemaan niitä vastaan. Siksi ajattelin, että olisi parasta tehdä siitä kaikesta loppu.”

			Nyökkäsin ja yritin olla paljastamatta omaa järkytystäni. Jos en olisi nähnyt sitä unta, olisimme löytäneet Hennyn tänään järvestä ajelehtimasta.

			Montako kertaa näin tulisi vielä käymään?

			”Kerro kaikki tämä lääkärille”, sanoin.

			Henny katsoi minua apeana. ”Kertoisin mielelläni. En vain… pysty kertomaan sitä hänelle itse.”

			Haittasiko häntä siis, että kaikki hänen sanomansa kulki kauttani? Mietin, miltä itsestäni tuntuisi hänen sijassaan.

			”Mitä jos kirjoitan sinulle ylös, mitä haluat sanoa. Voit lukea sen sitten ääneen ja opit samalla vähän kieltä”, ehdotin ja katsoin ystävääni. ”Voisimme kokeilla sitä muutenkin, koska minun on opetettava sinulle lisää englantia. Tarvitset sitä, jotta voit saada täältä töitä.”

			”Pystynköhän enää koskaan tanssimaan?” Henny kysyi alakuloisella äänellä.

			”Miksi et pystyisi?” vastasin. Tohtori Welshin mukaan kehosi on toipunut hyvin. Kun myrkyt on puhdistettu suonistasi ja päästäsi, voit tehdä mitä ikinä haluat!”

			Henny katsoi minua epäileväisenä, mutta nyökkäsi sitten.

			”Hyvä!” sanoin. ”Uusi päivä koittakoon!”

			Laittauduimme sen verran kuin jaksoimme ja lähdimme sitten huoneesta. Oven edessä istui vanhempi miespuolinen hoitaja, jonka tuuheat viikset peittivät suun kokonaan näkyvistä.

			”Hyvää huomenta”, tervehdin miestä. Hän nyökkäsi, mutta oli vaikea erottaa, vastasiko hän myös hymyyni.

			Jätimme vartijan taaksemme ja lähdimme seuraamaan lämpimän maidon ja kahvin tuoksua.

			Henny vaikutti vaivaantuneelta astellessaan professori Hendricksin eteen myöhemmin iltapäivällä. Ystäväni oli selvillä siitä, mitä oli edellisenä yönä yrittänyt.

			”Olen pahoillani”, hän sanoi heti. ”En halunnut aiheuttaa ikävyyksiä.”

			Hendricks vilkaisi minua ja käänsi katseensa takaisin Hennyn puoleen. ”Välillä ikävyyksiä ei käy välttäminen. Olen iloinen, että ette toteuttanut aiettanne. Ja toivon, että olette kiitollinen ystävällenne, joka oli niin tarkkana.”

			Itseäni koskevien sanojen tulkkaaminen tuntui vaivaannuttavalta.

			Henny nyökkäsi ne kuultuaan ja katsoi minua. ”Olenkin. Ja vannon, etten yritä samaa uudelleen. En edes tiedä, olisinko oikeasti hypännyt. Pelko vain oli niin vahva, etten tiennyt, kuinka muuten olisin päässyt siitä eroon.”

			Professori alkoi nyt perehtyä Hennyn psyykeen kysymällä kaikkea mahdollista. Hän aloitti lapsuudesta, ja sovitun vastaanottoajan aikana pääsimme nuoruuteen asti.

			Hennyn sanat veivät minutkin takaisin omaan lapsuuteeni. Aikaan, jona koko maailmani pyöri äidin ja isän ympärillä. Aikaan, jona suurin huolenaiheeni oli ollut, miltä näytin. Kuinka kaukaiselta se kaikki tuntuikaan nyt.

			Hyvästellessämme professorin Henny vaikutti helpottuneelta.

			Huoneen ulkopuolella tajusin kuitenkin yhtäkkiä, että pahin ei ollut vielä tullut puheeksi. Mitä jos Jouelle oli pahoinpidellyt häntä tai pakottanut sellaiseen, mitä Henny ei ollut halunnut? Epäilin yhä enemmän, että mustapukuinen mies olikin oikeasti Jouelle, jonka kostoa Henny edelleen pelkäsi.

			Ajatus kouristi sisintäni. Kun olin tarjoutunut toimimaan tulkkina, en ollut miettinyt lainkaan sitä, mistä hoitojen aikana puhuttaisiin. Nyt tajusin, että ”lohikäärmeeseen” lankeamisen taustalla oli syitä, jotka eivät välttämättä kuuluisi minulle.

			”Pitäisikö meidän pyytää tulkkia professori Hendricksin kanssa käymiisi keskusteluihin?” ehdotin lounaalla.

			Henny katsoi minua silmät suurina. ”Miksi ihmeessä? Sinähän olet ystäväni.”

			”Niin olenkin, mutta kysymykset ovat kuitenkin aika intiimejä. En halua, että joudut varomaan sanojasi.”

			Henny pudisti päätään. ”En joudu.”

			”Hän kysyy sinulta Jouellesta. Puheeksi voi tulla sellaistakin, mistä et itse haluaisi minulle kertoa.” Tartuin Hennyn käteen. ”Tiedät, että voit puhua minulle kaikesta. Mutta mieti tarkkaan, onko kuitenkin olemassa sellaistakin, mitä et haluaisi minun tietävän.”

			Henny epäröi ja näin hänen ilmeestään, että oli.

			”En halua, että sinulla on kiusaantunut olo minun takiani, enkä myöskään, ettet voi olla lääkärille avoin”, jatkoin. ”Lääkäriä sitoo vaitiolovelvollisuus ja tulkkia varmasti sama.” Vaikenin hetkeksi ja yritin hakea hänen katseestaan ymmärrystä. Lopulta näin, että hän hyväksyi sanani, mutta näytti samalla myös epäileväiseltä.

			”Tulet kai edelleen mukaani tohtori Welshin käynneille?”

			”Jos vain haluat”, vastasin ja hymyilin, ja Henny nyökkäsi minulle.

		

	
		
			11. luku

			Iltapäivällä istuimme puutarhassa potilaiden hyvinvoinnista huolehtivien sisarten valvovan silmän alla. Ulkona oli muitakin asukkaita. Kalpeita naisia, joilla oli aurinkohattuja ja vaaleita leninkejä, sekä pukuun pukeutunut mies, joka hypisteli savukekoteloaan hermostuneena eikä näyttänyt osaavan päättää, pitäisikö hänen polttaa vai ei.

			Yritin opettaa Hennylle muutamia oleellisia englanninkielisiä sanontoja, jotta saisimme muuta ajateltavaa. Kuten ranskan opintojenkin kanssa oli Pariisissa ollut, Henny oppi nopeasti, mutta oli huono keskittymään. Asiaan vaikutti varmasti myös yöllisten seikkailujen jättämä väsymys.

			Kun Henny oli aiemmin mennyt pienelle päivälevolle, olin puhunut professori Hendricksille tulkin saamisen mahdollisuudesta. Olin kertonut omista huolenaiheistani, ja lääkäri oli suhtautunut niihin ymmärtäväisesti.

			Kun nyt loikoilimme puutarhatuoleillamme, olisimme yhtä hyvin voineet olla lomamatkalla. Levollisesta tunnelmasta ei olisi voinut kuvitellakaan, että mitään oli tapahtunut. Huomasin kuitenkin tarkkailevani Hennyä jatkuvasti. Hän vaikutti voivan paremmin, mutta tiesin nyt, että asiat saattoivat muuttua hyvinkin nopeasti. Päivänpaisteessa kaikki oli hyvin, mutta yöllä paha saapuisi jälleen.

			Henny oli kuin olikin onnistunut muistilapun avulla selittämään psykiatrille, millaisista pelon ja kivun tunteista hän edelleen kärsi. Hän oli kuvaillut, kuinka hänen herkillä oleva hermostonsa oli kuin avohaavaa, johon joku tiputtelisi sitruunamehua tai alkoholia. 

			Olin kuunnellut ylpeänä, kuinka Henny esitti asiansa englanniksi. Jouduin tietenkin tulkkaamaan professorin vastauksen, mutta oman asian ääneen lukeminen oli kuitenkin ollut askel oikeaan suuntaan.

			”Mrs. O’Connor?” kuulin naisäänen kysyvän takaani. Kääntyessäni katsomaan tunnistin nuoren hoitajattaren, jonka nimikyltissä luki ”Myrna”. ”Teille on puhelu. Oletan, että soittaja on aviomiehenne.”

			”Voi!” henkäisin ja nousin. Vilkaisin vielä Hennyä. ”Käväisen nopeasti puhelimessa, sopiiko?”

			Henny nyökkäsi. ”Sano Darrenille terveisiä.”

			”Sanon.”

			Puhelin oli sijoitettu hoitajien huoneeseen. Tartuin kuulotorveen, joka oli laskettu pöydälle.

			”Sophia puhelimessa.”

			”Hei, rakas!” Darren sanoi. Hänen äänensä hiveli sieluani. Olisin halunnut vain sulkea silmäni ja vajota siihen.

			”Hei”, vastasin ja vilkaisin hoitajattaria, jotka teeskentelivät uppoutuneensa papereihinsa. Tiesin kuitenkin, että jokainen heistä kuunteli meitä.

			”Mitä sinulle ja Hennylle kuuluu?” Darren kysyi.

			”Hyvää”, vastasin, sillä en halunnut hänen huolehtivan. Voisin kertoa hänelle Hennyn pakomatkasta kotonakin.

			”Hyvin?” Darren kysyi epäileväisensä. ”Onko jotakin sattunut? Kuulosta kuin olisit vähän poissa tolaltasi.”

			”Tämä ei ole mitenkään helppoa”, vastasin. ”Voit uskoa, että olen iloinen, kun tämä on ohi. Mutta kerro nyt, miksi soitit, onko siellä kaikki hyvin?”

			”On, oikein hyvin. Tai jopa paremmin.”

			”Oletko löytänyt meille juhlapaikan?” kysyin heti.

			”Vielä parempaa. Sinulle tuli kirje.”

			”Taas joltakin yliopistolta?”

			”Ei, vaan Helena Rubinsteinilta.”

			Henkäisin terävästi. Madame oli kirjoittanut minulle! Tunsin heti levotonta kihelmöintiä, joka häivytti taka-alalle Hennystä alitajuisesti kantamaani huolta.

			”Mitä siinä lukee?” tiedustelin.

			”Ei aavistustakaan”, Darren vastasi. ”En kai minä nyt sinun postejasi mene nuuskimaan.”

			”Nyt voit tehdä poikkeuksen. Annan sinulle siihen luvan”, tokaisin.

			”Oletko ihan varma?” Darren kysyi.

			”Olen”, vastasin. En kestäisi epätietoisuutta enää sekuntiakaan, vaikka Madame olikin voinut kirjoittaa vain hylätäkseen tarjoukseni.

			”Selvä sitten, pikku hetki.”

			Kuulin Darrenin kolistelevan keittiön laatikoilla. Hän etsi varmastikin veistä, jolla saisi kuoren auki.

			”Äkkiä nyt”, mumisin hiljaa itsekseni ja siirtelin painoa levottomasti jalalta toiselle.

			Hetkeä myöhemmin Darren oli palannut puhelimen ääreen. Kuulin paperin kahinaa, ja sitten Darren alkoi lukea:

			”Arvoisa Mrs. O’Connor,

			haluan aluksi onnitella teitä avioliiton solmimisesta. Toivotan teille kaikkea hyvää ja toivon, että olette löytänyt onnenne. Kuten tiedätte, olen huono nimissä, mutta oletan silti, että onnellinen sulhanen on entinen pakkaussuunnittelijani.”

			Darren lakkasi hetkeksi lukemasta. ”En voi uskoa, että hän muistaa minut.”

			”Eihän hän antanut sinulle kuitenkaan potkuja, niin kuin Miss Arden teki”, huomautin.

			”Mutta varoitti sinua kuitenkin minusta”, Darren muistutti.

			Nauroin. ”Ja näin hyvin häntä kuuntelin.”

			Darren nauroi hetken kanssani ja jatkoi sitten lukemista.

			”Muistan kaikki firmani luomukset, niin myös ’Gloryn’. Oli ikävää, ettei tuote päässyt menestymään olosuhteista johtuen.

			Sitäkin ilahtuneempi olen siitä, että palaatte tarjoukseeni, vaikka sen esittämisestä onkin jo ehtinyt kulua aikaa. Varmasti ymmärrätte, että paikka, jota teille silloin tarjosin, on jo täytetty. Mutta sen ei tarvitse estää meitä tapaamasta ja keskustelemasta asioista. Jos se on mahdollista, tulkaa toimistolleni 25. päivänä. Sanotaanko kello kymmeneltä? Voimme jutella vanhoista ajoista ja katsoa, mitä voin tehdä hyväksenne nyt.

			Ystävällisin terveisin

			Helena Rubinstein”

			Darren vihelsi. ”Teit selvästikin häneen melkoisen vaikutuksen.”

			”En olisi uskonut, että hän palaa asiaan”, sanoin. ”Toivoin sitä toki, mutta…”

			”Kuulostaa siltä kuin hänellä olisi sinulle mielessä jokin tehtävä”, Darren sanoi.

			”Uskotko niin? Hän ei sanonut mitään suoraan.”

			”Ei kai hän muuten kutsuisi sinua keskustelemaan kanssaan?” Darren huomautti.

			”Eipä kai”, myönsin.

			Mielessäni käväisi, että oli varmasti mahdollista, että Madame halusi tavata minut urkkiakseen tietoja Miss Ardenista. Päätin kuitenkin olla ajattelematta niin pessimistisesti.

			”Onko sinulla oikeasti kaikki hyvin?” Darren kysyi, kun olimme hetken kumpikin kuunnelleet pelkkää eetterin huminaa.

			”On oikeasti. Voin kirjoittaa sinulle tänään kirjeen. Menisi liian kauan selostaa kaikki tässä puhelimessa.”

			”Pitääkö minun olla huolissani?”

			Juuri tätä olin halunnut välttää.

			”Ei pidä. Odota vain kirjettä. Selviämme tästä kyllä, lupaan sen.” Suukotin Darrenia kuulotorven välityksellä ja hyvästelimme.

			Puhelun katkettua viivyin vielä hetken aikaa aparaatin edessä. Madame oli kirjoittanut minulle! Hän oli kutsunut minut puheilleen. Juuri tätä olin viime yön jälkeen kaivannut! Kasvoilleni oli levinnyt niin leveä hymy, että poskiani alkoi melkein kivistää. 

			”Onko kaikki hyvin, ma’am?” yksi hoitajattarista tiedusteli minulta. 

			Käännyin ympäri ja nyökkäsin. ”Kiitos on, kaikki on oikein hyvin.”

			Minun oli lähes pakotettava itseni hidastamaan, jotten olisi sännännyt käytävässä juoksuun. Vastaani tuli yksi potilaista, savukekoteloa pyöritellyt mies. Hän oli ilmeisesti saanut tarpeekseen raittiista ilmasta. Ulkona kiihdytin askeltani ja juoksin lopulta aurinkoterassille asti.

			”Et ikinä usko, mitä tapahtui!” huusin Hennylle muiden potilaiden katseista piittaamatta. ”Madame pyysi minut luokseen!”

			Henny katsoi minua ensin vähän hämmentyneenä, mutta sitten hänellä näytti sytyttävän. ”Sehän on mahtavaa! Soittiko hän sinulle?”

			”Ei vaan kirjoitti. Darren luki kirjeen puhelimessa.”

			Henny hymyili minulle. Ei samalla tavalla huolettomasti kuin joskus aikoinaan, muttei myöskään täysin omiin mietteisiinsä vajonneena.

			”Sehän on hienoa! Tämä on melkein kuin silloin kun hän kutsui sinut luokseen ensimmäistä kertaa”, Henny sanoi ja tarttui käteeni. Sormet olivat jääkylmät, mutta niissä oli voimaa. ”Olen varma, että hänellä on sinulle töitä. Ehkä jopa laboratoriossa, niin kuin itse toivoit.”

			Hymyilin. ”Se olisi mahtavaa.”

			Halasimme, ja olin valtavan iloinen voidessani jakaa hetken ystäväni kanssa.

		

	
		
			12. luku

			Seuraavat parantolassa viettämämme päivät olivat jännitteisiä. Pelkäsin jatkuvasti, että Hennyn mieliala kääntyisi jälleen täydellisesti. Heilahteluita ainakin riitti.

			En tiennyt, mistä kaikesta Henny professori Hendricksin kanssa tulkin välityksellä puhui, sillä hän ei edelleenkään uskoutunut minulle aivan kaikesta. Joidenkin istuntojen jälkeen hän kuitenkin nukkui tavallista pidempään ja menetti välillä myös ruokahalunsa.

			Henny kävi kuitenkin kiltisti terapiaistunnoissa ja iltapäivisin vietimme puistossa pitkiä aikoja. Vaikka varjot eivät olleet väistyneet vielä kokonaan taka-alalle, aistin, että Henny oli palaamassa hiljalleen omaksi itsekseen. Ystäväkseni, johon saatoin luottaa niin myötä- kuin vastamäessäkin ja joka oli aina minua iloisempi.

			”Ajatteletko häntä edelleen?” Henny kysyi astellessamme lehtikattoisten kaarikäytävien alla.

			”Ketä?” kysyin.

			”Poikaasi. Louis’ta.”

			Jähmetyin tahtomattani.

			”Anteeksi, en tarkoittanut…” Henny sanoi huomatessaan reaktioni.

			”Ei se mitään.” Tartuin häntä käsipuolesta ja jatkoimme kävelyä. ”Mietin häntä paljon. En enää joka päivä niin kuin ennen, mutta usein.”

			”Etsivä ei ilmeisesti onnistunut löytämään häntä”, Henny mietti ääneen.

			”Ei tähän mennessä”, vastasin. ”Ja rehellisesti sanottuna mietin välillä, olisiko minun parempi antaa koko asian olla. Jos Louis olisi vielä elossa…” Vaikenin hetkeksi. ”Mikään ei edelleenkään todista kirjeen väitettä todeksi. Synnytyksessä mukana ollut kätilö teki –.” Vaikenin ennen seuraavaa sanaa muistettuani, että Henny oli ollut vähällä tehdä saman itsekin. Hetken päästä jatkoin kuitenkin: ”Hän riisti oman henkensä.”

			Seurasin Hennyn ilmettä nähdäkseni, millaisia tunteita tieto hänessä herätti, mutta en onneksi nähnyt katseessa muuta kuin vähän sääliä.

			”Todistajia ei siis enää ole”, hän sanoi.

			”Jos hän koskaan sellainen olikaan”, vastasin. ”Hän olisi voinut kirjoittaa kirjeen, mutta siitä on mahdoton saada enää selvyyttä. Sekin on mahdollista, että hän kirjoitti sen jonkinlaisen vimman vallassa tehdäkseen hallaa entiselle työnantajalleen.”

			Henny katseli minua tarkkaan. ”Mitä itse uskot? Mitä sydämesi sanoo?”

			Sydämeni oli tosiaan sitkeästi sitä mieltä, että Louis saattoi olla elossa. Järkeni oli kuitenkin hiljalleen viemässä siitä voiton.

			”Minusta tuntuu, että alan hyväksyä, ettei hän ole enää tässä maailmassa”, vastasin. ”Aina välillä kaipaan häntä niin etten kestä ja toivon vain, että kirje olisi totta ja pääsisin vielä joskus näkemään hänet. Mutta sitten tulen taas järkiini ja minun on pakko tunnustaa tosiasiat.”

			”Koettaako etsivä edelleen löytää hänet?” Henny kysyi vielä. ”Minusta hän vaikutti melko periksiantamattomalta. Luoja miten hän ärsytti minua tullessaan ensi kertaa puheilleni! Nyt minua ärsyttää enää se, etten kuunnellut häntä. Hän on kaikesta päättäen hyvä tyyppi”, Henny mietti.

			”Saattaa ollakin”, vastasin. ”En tunne Monsieur Martinia riittävästi voidakseni arvioida, millainen ihminen hän todellisuudessa on. Mutta hän lupasi ilmoittaa, jos vain löytäisi jonkin johtolangan.” Olin hetken vaiti ennen kuin lisäsin hiljaa: ”Välillä sitä löytää sellaista, mitä ei ole etsinyt.”

			Lähtöämme edeltävänä iltana säikähdin hereille unesta tuntiessani kosketuksen olkapäälläni. Katsoin pimeyteen unisena. Hetkeen en tiennyt, missä olin. Sitten näin Hennyn kasvot yläpuolellani. Ne näyttivät kalpeilta kuunvalossa.

			Väsymys kaikkosi sen siliän tien, ja ponnahdin istumaan. ”Mikä hätänä?” kysyin ja tunsin sydämeni hakkaavan. ”Voitko huonosti?”

			Henny pudisti päätään. ”Älä huoli, kaikki on hyvin. Halusin kysyä, tulisitko seurakseni.”

			”Minne?” Vaikka Hennyä ei pidetty enää itsetuhoisena ja professori Hendricks iloitsi hänen edistymisestään, vartijat pitivät edelleen vahtia hänen ovensa edessä.

			”Järvelle”, hän vastasi,

			Säpsähdin. ”Et kai aio…” Tahtomattani tartuin hänen käsivarteensa.

			”En, älä huoli”, hän vastasi. ”Haluan vain hoitaa yhden asian ennen kuin lähdemme täältä.”

			Nousin sängystä huolestuneena. Mitä hän oikein aikoi? Oliko toipuminen ottanut takapakkia? Tarkkailin ystävääni pukeutumisen aikana. Hän näytti levollisemmalta ja vakaammalta kuin pitkään aikaan. Hänestä huokui merkillistä energiaa.

			Henny odotti minua ovella, sillä ainoa avain oli edelleen minulla. Minua epäilytti vieläkin, mutta kiersin lukon auki. Astuessamme ulos huoneesta näimme yövartijan tyhjän tuolin. Oliko mies poistunut vain hetkeksi vessaan? Vai oliko hän ollut jo pidempään jossakin muualla? Vai oliko oven takana koskaan kukaan istunutkaan?

			Henny kiiruhti jo edellä, eikä minulle jäänyt muuta vaihtoehtoa kuin seurata häntä.

			Käytävillä oli hiljaista, valot oli himmennetty. Muutamista huoneista kantautui hiljaista kuorsausta. Toivoin, että olisimme törmänneet matkalla vartijaan, mutta häntä ei näkynyt. Poistuimme yhdessä parantolarakennuksesta.

			Ulkona oli jo aivan pimeää. Pääkäytävä oli valaistu, mikä sai varjoihin jäävän ympäristön näyttämään vieläkin aavemaisemmalta. En ollut pannut yön tunnelmaa merkille silloin kun olin etsinyt Hennyä, mutta nyt huomasin, kuinka erikoiselta ilmapiiri tuntui.

			Henny ei näyttänyt tarvitsevan valoja tälläkään kertaa, vaan suuntasi järvelle unissakävelijän varmoin askelin. Sammakoiden kurnutus oli jo alkanut hiljentyä ja vaimenisi varmasti pian kokonaan.

			Henny pysähtyi vasta kun pääsimme pienelle laiturille, jolta hän oli edeltävällä viikolla halunnut hypätä. Hän kaivoi hameensa taskusta esineen, jonka tunnistin hetkeä myöhemmin. Siinä oli medaljonki, joka kätki sisäänsä Maurice Jouellen kasvot.

			”Tiedän, mitä mietit”, Henny sanoi kääntymättä puoleeni. ”Muutama päivä sitten olin vielä sitä mieltä, että minut olisi parempi pyyhkiä maailman kartalta kokonaan. Tiedän kuitenkin nyt, että olin väärässä. Hänet minun on pyyhittävä pois kartalta. Sydämestäni.”

			Hän katseli korua vielä hetken aikaa, otti sitten vauhtia ja viskasi helyn korkeassa kaaressa veteen.

			Seisoin paikoilleni jähmettyneenä. Olin varautunut kaikkeen, mutten tähän. Tiesin, että Henny oli rakastanut Jouellea huolimatta kaikesta siitä, mitä mies oli hänelle tehnyt. Vasta nyt ymmärsin, millainen merkitys tällä päätöksellä hänelle oli.

			Menin Hennyn luokse ja vedin hänet syliini. Henny ei vastustellut, eikä itkenyt. Hän vain painautui minua vasten, ja tunsin, kuinka hänestä huokuva levollisuus levisi myös minuun ja rauhoitti hakkaavaa sykettäni.

			”Mennään takaisin”, sanoin jonkin ajan kuluttua. ”Muuten vartijamme alkaa ihmetellä, missä olemme.”

			Henny hymähti. ”En usko, että meillä on sellaista aikoihin ollutkaan. Mutta olet oikeassa, palataan takaisin. Haluan katsoa nyt tulevaan, en menneisyyteen.”

			Huoneeseen palatessamme tuoli oli edelleen tyhjillään. Mietin, pitäisikö minun mainita asiasta professori Hendricksille. Päätin olla tekemättä sitä ja katsoa itsekin tulevaan aivan kuten Hennykin.

			Kun muodollisuudet oli hoidettu ja Henny oli käynyt vielä viimeisen kerran professori Hendricksin juttusilla, Henny sai viimein viralliset paperinsa. Häntä kehotettiin hakeutumaan lääkärin valvovan silmän alle vielä tuleviksi kuukausiksi. Tapaamiseeni Madamen kanssa oli vielä jonkin verran aikaa, joten ehtisin osallistua sopivan lääkärin etsimiseen.

			Darren oli vähän myöhässä, joten istuimme odottamaan häntä suihkulähdettä reunustaville penkeille. Tarkkailimme potilaita, jotka joko vasta saapuivat tai olivat lähdössä kotiin kuten Hennykin. Mietin, millaiset demonit olivat ajaneet kaikki nämä ihmiset riippuvaisiksi tai kuinka he olivat karkottaneet ne.

			Lopulta näin Darrenin auton ajavan pitkin pihatietä luoksemme. Sydämeni alkoi jyskyttää ilosta. Täällä vietetty aika oli ollut tärkeää sekä Hennylle että minulle. Iloitsin silti kovasti siitä, että pääsisin kotiin. Odotin myös innolla Madamen tapaamista keskustelumme lopputulemasta riippumatta.

			”No, mitäs teille kahdelle kuuluu?” Darren kysyi autosta noustuaan.

			”Oikein hyvää”, Henny vastasi englanniksi, mikä sai Darrenin kohottamaan kulmiaan. 

			”Ymmärsitkö, mitä sanoin?”

			Henny nyökkäsi. ”En osaa vielä kaikkea, mutta opettelen.”

			”Uskomatonta!” Darren huudahti. Sitten hän veti minut syliinsä ja suutelimme. ”Sinulla on opettajan lahjoja.”

			”Ei vaan Hennyllä on lahjoja kielten oppimiseen. Ehkä hän voi ruveta myöhemmin tulkiksi.” Käänsin sanomani Hennylle saksaksi, ja hän nauroi.

			”Haluan mieluummin tanssia.”

			”Mitä jos sinulla onkin lahjoja johonkin muuhunkin, niin kuin Sophia sanoi?” Darren kysyi, mikä sai Henny punastumaan. ”Lyön vetoa, että sinut palkattaisiin tulkiksi, jos vain kouluttautuisit alalle.”

			Hymyilin itsekseni. Olin ollut vähän huolissani siitä, että Henny muuttaisi toistaiseksi meille asumaan, mutta olin nyt varma, että hän ja Darren tulisivat loistavasti toimeen.

